**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**3 ДУГААР САРЫН 19-НИЙ ӨДӨР /БААСАН ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***1№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:***  | 1-3 |
| ***2*** | ***Хуралдааны дэлгэрэнгүй тэмдэглэл:*** | 4-23 |
|  | 1.Монгол Улсын Ерөнхий сайдын мэдээлэл/Мал сүргийн хаваржилт, хаврын тариалалтын бэлтгэл ажлын талаар/ |  23 |
| 2.Байнгын хорооны бүрэлдэхүүнд өөрчлөлт оруулах тухай | 22-23 |

***Монгол Улсын Их Хурлын 2021 оны хаврын ээлжит чуулганы***

***3 дугаар сарын 19-ний өдөр /Баасан гараг/-ийн***

***нэгдсэн хуралдааны товч тэмдэглэл***

 Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Улсын Их Хурлын чуулганы нэгдсэн хуралдааныг цахим хэлбэрт шилжүүлж, Улсын Их Хурлын дарга Г.Занданшатар, Улсын Их Хурлын дэд дарга Т.Аюурсайхан, С.Одонтуяа, Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Тогтохсүрэн, Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат, Аюулгүй байдал, гадаад бодлогын байнгын хорооны дарга Б.Баттөмөр, Ёс зүй, сахилга хариуцлагын байнгын хорооны дарга Б.Бат-Эрдэнэ, Байгаль орчин, хүнс, хөдөө аж ахуйн байнгын хорооны дарга Х.Болорчулуун, Төрийн байгуулалтын байнгын хорооны дарга Ж.Мөнхбат, Улсын Их Хурлын гишүүн Ш.Адьшаа, А.Адъяасүрэн, Н.Алтанхуяг, Т.Аубакир, Ё.Баатарбилэг, Б.Баярсайхан, Т.Доржханд, Б.Пүрэвдорж, Ц.Туваан, Г.Тэмүүлэн нар “Их хуралдай” танхимаас, бусад гишүүд MyParliament программ болон цахим хуралдааны программыг ашиглан чуулганы нэгдсэн хуралдаанд цахимаар оролцов.*

*Хуралдаанд ирвэл зохих 75 гишүүнээс 47 гишүүн цахим хуралдааны программын ирцэд бүртгүүлж, 62.7 хувийн ирцтэйгээр хуралдаан 14 цаг 02 минутад Төрийн ордны “Их хуралдай” танхимд эхлэв.*

*Чөлөөтэй: Ц.Анандбазар, Б.Бейсен, Ж.Ганбаатар, Х.Нямбаатар, Л.Оюун-Эрдэнэ, Ш.Раднаасэд, Д.Сарангэрэл, У.Хүрэлсүх, О.Цогтгэрэл, Ж.Чинбүрэн, Л.Энх-Амгалан, Н.Энхболд;*

*Эмнэлгийн чөлөөтэй: Х.Ганхуяг, Ц.Даваасүрэн, Ц.Сэргэлэн, Н.Учрал;*

*Хоцорсон: А.Адъяасүрэн-15 минут, Б.Баярсайхан-18 минут.*

Улсын Их Хурлын дарга Г.Занданшатар 3 дугаар сарын 18-ны өдөр төрсөн өдөр нь тохиосон Улсын Их Хурлын гишүүн Наянтайн Ганибал, 3 дугаар сарын 20-ны өдөр төрсөн өдөр нь тохиох Улсын Их Хурлын гишүүн Балжиннямын Баярсайхан нарт Улсын Их Хурлын гишүүдийн нэрийн өмнөөс баяр хүргэж, эрүүл энх, аз жаргал, сайн сайхныг хүсэн ерөөв.

Улсын Их Хурлын дарга Г.Занданшатар Монгол Улсын Их Хурлын чуулганы хуралдааны дэгийн тухай хуулийн 13.4-т гишүүн энэ хуулийн 9.5-д заасан нэгдсэн хуралдаанаар хэлэлцэхээр тогтсон асуудлыг хойшлуулах, дараалал өөрчлөх, асуудал нэмэх горимын санал гаргах бол Улсын Их Хурлын даргад нэгдсэн хуралдааны өмнөх өдрийн 17.00 цагаас өмнө үндэслэл бүхий саналаа бичгээр ирүүлнэ гэж заасны дагуу Улсын Их Хурлын гишүүн Б.Пүрэвдорж, Т.Аубакир нараас бичгээр ирүүлсэн саналыг танилцуулав.

Хэлэлцэх асуудалтай холбогдуулан Улсын Их Хурлын гишүүн Б.Пүрэвдорж, Т.Аубакир нар үг хэлэв.

***Нэг.Монгол Улсын Ерөнхий сайдын мэдээлэл*** */Мал сүргийн хаваржилт, хаврын тариалалтын бэлтгэл ажлын талаар/*

Ерөнхий сайдын мэдээлэлтэй холбогдуулан Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун, мөн яамны Мал аж ахуйн бодлогын хэрэгжилтийг зохицуулах газрын дарга Д.Батмөнх, Газар тариалангийн бодлогын хэрэгжилтийг зохицуулах газрын дарга В.Үнэнбат, Онцгой байдлын ерөнхий газрын дэд дарга Б.Ууганбаяр, мөн газрын Улсын нөөц, хүмүүнлэгийн тусламжийн хэлтсийн дарга С.Лхагвасүрэн нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, Хяналт шалгалт, үнэлгээний газрын дарга Б.Эрдэнэбилэгт, мөн газрын Хяналт шалгалтын хэлтсийн дарга С.Янжинхорлоо, референт Д.Монголжингоо нар байлцав.

Монгол Улсын Их Хурлын чуулганы хуралдааны дэгийн тухай хуулийн 109 дүгээр зүйлийн 109.10-т заасны дагуу Хүнс, хөдөө аж ахуй, хөнгөн үйлдвэрийн сайд З.Мэндсайхан Мал сүргийн хаваржилт, хаврын тариалалтын бэлтгэл ажлын талаар мэдээлэл хийв.

Мэдээлэлтэй холбогдуулан цөөнхийн төлөөллөөс Улсын Их Хурлын гишүүн А.Адъяасүрэн үг хэлэв.

Мэдээлэлтэй холбогдуулан Улсын Их Хурлын гишүүн С.Одонтуяа, Н.Алтанхуяг, Ш.Адьшаа, Д.Ганбат, Ц.Туваан, Б.Пүрэвдорж нарын тавьсан асуултад Хүнс, хөдөө аж ахуй, хөнгөн үйлдвэрийн сайд З.Мэндсайхан хариулж, тайлбар хийв.

 Чуулганы нэгдсэн хуралдаанд Хүнс, хөдөө аж ахуй, хөнгөн үйлдвэрийн сайд З.Мэндсайхан Мал сүргийн хаваржилт, хаврын тариалалтын бэлтгэл ажлын талаар мэдээлэл хийлээ.

 *Уг асуудлыг 15 цаг 07 минутад хэлэлцэж дуусав.*

***Хоёр.”Зарим Байнгын хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл***

 Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан референт Э.Баттогтох нар байлцав.

Улсын Их Хурлын дарга Г.Занданшатар “Байнгын хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг танилцуулав.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

**Г.Занданшатар**: “Зарим Байнгын хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг батлах санал хураалт явуулъя.

Зөвшөөрсөн: 32

 Татгалзсан: 28

 Бүгд: 60

 53.3 хувийн саналаар тогтоол батлагдлаа.

 Улсын Их Хурлын дарга Г.Занданшатар “Зарим Байнгын хорооны бүрэлдэхүүнд өөрчлөлт оруулах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./15:16/

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн референт Б.Туул, шинжээч Э.Сувд-Эрдэнэ, С.Энхзаяа, Байнгын хороо хариуцсан хэлтсийн Инновац, цахим бодлогын байнгын хороо хариуцсан ахлах зөвлөх П.Батбаатар нар болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, мөн хэлтсийн ахлах референт Ч.Тунгалаг, шинжээч У.Энхжин нар хариуцан ажиллав.

*Хуралдаан 1 цаг 15 минут үргэлжилж, 75 гишүүнээс 59 гишүүн хүрэлцэн ирж, 78.7 хувийн ирцтэйгээр 15 цаг 17 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**3 ДУГААР САРЫН 19-НИЙ ӨДӨР /БААСАН ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар**: Улсын Их Хурлын гишүүдийн энэ өдрийн амгаланг айлтгая. Дэлхийн эрүүл мэндийн байгууллага, Засгийн газар, Улсын онцгой комисс мэргэжлийн байгууллагуудаас Ковид-19 цар тахлын онцгой нөхцөл байдалд холбогдуулан гаргасан зөвлөмж шийдвэр болон онцгой нөхцөлд хэрэглэх хуралдааны дэгд заасны дагуу Улсын Их Хурлын гишүүд цахим хуралдааны программ ашиглан ирцээ бүрдүүлэн нэгдсэн хуралдаанд оролцож байна.

Ингээд гишүүдийн ирц бүрдсэн байна. Цахимаар 38, танхимд 9 гишүүн оролцож, 47 гишүүний ирцтэйгээр Улсын Их Хурлын хаврын ээлжит чуулганы 3 дугаар сарын 19-ний өдрийн үдээс хойших нэгдсэн хуралдаан нээснийг мэдэгдье.

Чуулганы нэгдсэн хуралдаанаар хэлэлцэх асуудлыг танилцуулъя.

1.Монгол Улсын Ерөнхий сайдын мэдээлэл. Мал сүргийн хаваржилт, хаврын тариалалтын бэлтгэл ажлын талаар.

2.Зарим Байнгын хорооны бүрэлдэхүүнд өөрчлөлт оруулах тухай асуудал хэлэлцэнэ.

Монгол Улсын Их Хурлын чуулганы хуралдааны дэгийн тухай хуулийн 13.4-т гишүүн энэ хуулийн 9.5-д заасан нэгдсэн хуралдаанаар хэлэлцэхээр тогтсон асуудлыг хойшлуулах, дараалал өөрчлөх, асуудал нэмэх горимын санал гаргах бол Улсын Их Хурлын даргад нэгдсэн хуралдааны өмнөх өдрийн 17 цагаас өмнө үндэслэл бүхий саналаа бичгээр ирүүлнэ гэж заасны дагуу Улсын Их Хурлын гишүүн Бөхчулууны Пүрэвдорж, Телуханы Аубакир нараас ирүүлсэн бичгийг танилцуулъя.

Улсын Их Хурлын гишүүн Г.Занданшатар танаа миний бие Улсын Их Хурлын гишүүн Бөхчулууны Пүрэвдорж 2021 оны 3 дугаар сарын 19-ний өдрийн чуулганы нэгдсэн хуралдааны хэлэлцэх асуудлын дарааллын талаар үг хэлэх тул зөвшөөрөл олгоно уу.

Өргөдөл гаргасан Бөхчулууны Пүрэвдорж Улсын Их Хурлын гишүүн.

2021 оны 3 дугаар сарын 18-ны өдрийн 12 цаг 30 минут гэсэн байна. Ингээд Бөхчулууны Пүрэвдорж гишүүн үг хэлнэ.

**Б.Пүрэвдорж**: Гишүүдийнхээ амгаланг айлтгая тэгэхээр ер нь бол Их Хурлын гишүүн яг энэ хэлэлцэх асуудалтай холбоотойгоор хуулийг даргын зөвлөлөөр оруулж байхтай холбоотойгоор үг хэлэх боломж гарахгүй байгаад байгаа юм. Тийм учраас хамгийн сүүлд нь энэ хэлэлцэх асуудлын дараалалтай холбоотой үг хэлнэ. Тэгэхээр би бол ард түмний 10 хууль гээд 10 хуулийг өргөн бариад явж байгаа. Тэрний 3-4-ийг нь энэ чуулганаар батлуулахаар зорилт тавиад ажиллаж байгаа юм. Тэгээд энэ дээр хамгийн гол нь иргэдийн одоо амьдрал орлого хүнд байж байхад энэ НӨАТ-ыг таван хувь болгосноор бааз суурь нь нэмэгдэж улсын төсвийн орлогод бол нөлөөлөхгүй. Тийм учраас энэ НӨАТ-ыг 5 хувь болгох энэ хуулийн төслийг оруулж өгөөч гэж Их Хурлын даргаас хүсэж байна.

Хоёрдугаарт нь ард иргэдийн машиныг эвдээд байгаа тэр хуурамч шатахууны эсрэг хуулийг оруулж өгөөч. Үнэхээр одоо энэ яагаад ингээд хэлэлцэх асуудлын жагсаалтад оруулж ирэхгүй тэрийг хэдэн зуун тэрбум төгрөгөөр нь төсвөөс хулгай хийж байгаа иргэдээс тэр ашгаараа хулгай хийж байгаа тэр хүмүүстэй энэ хүмүүс нийлээд Их Хурлын гишүүд нийлээд байдаг юм уу, яагаад лобби ороод байгаа юм уу. Энэ хууль ерөөсөө орж ирэхгүй байна. Энэ хуулийг хэлэлцэж өгөөч. Иргэдийн төсвөөс 300 болон иргэдээс 300 тэрбум төгрөг хулгайлна.

Дээрээс нь иргэдийн машины эвдрэл хэчнээн болж байгаа вэ бүгдийг нь тооцох аргагүй ийм л зүйл шүү гэдгийг хэлье. Энэ хуулийг оруулж өгөөч.

Гуравдугаарт нь Тэтгэвэр, тэтгэмжийн тухай хуульд өөрчлөлт оруулж тэтгэврийн хэмжээг тэтгэвэр тогтоохдоо 5 жил байсныг 7 жил болгосон. Энийг буцаагаад 5 жил болгох хуулийн төслийг өргөн барьсан байж байгаа. Энийг бас хэлэлцэх асуудлын жагсаалтад оруулж өгөөч гэж Их Хурлын даргаас хүсэж байна. Үнэхээр энэ хуулийг баталснаар хамгийн багадаа 500 мянган төгрөгийн орлого жилдээ олох ийм боломж бүрдэх юм. Дээшээ 2 сая хүртэл төгрөгийн орлого олох боломж энэ тэтгэвэрт гарах гэж байгаа тэр хүмүүст бий болох юм. Шударгаар энэ хорин хэдэн хувийн нийгмийн даатгалын шимтгэл төлчхөөд тэгээд одоо өгөх болохоор ингээд багасгаад байдаг ийм зүйл байж болохгүй. Тийм учраас энэ гурван хуулийн энэ 3 сар дотроо багтаагаад манай Одонтуяа дарга, Ганбат дарга бас зүтгүүлээд оруулах талаар ажиллаж өгөөч гэж хүсэж байна.

Баярлалаа.

**Г.Занданшатар**: Пүрэвдорж гишүүний хэлсэн саналыг Улсын Их Хурлын Тамгын газар Даргын дэргэдэх зөвлөлөөр хэлэлцүүлэхэд холбогдох намын бүлгийн дарга нар анхаарч танилцуулаарай.

Одоо Телуханы Аубакир гишүүний ирүүлсэн хүсэлтийг уншиж танилцуулъя. Улсын Их Хурлын дарга Г.Занданшатар танаа миний бие Улсын Их Хурлын гишүүн Телуханы Аубакир.

2021 оны 3 дугаар сарын 19-ний өдрийн чуулганы нэгдсэн хуралдааны хэлэлцэх асуудалтай холбогдуулан Мал аж ахуйн хаваржилт, хаврын тариалалтын бэлтгэлийг хэлэлцэх үеэр өмнө нь хаврын баяр тохиолдож байгаа Наурызын баяртай холбогдуулан индэр дээрээс үг хэлэх зөвшөөрөл олгоно уу гэсэн байна.

Ингээд цөөнхийн эрхийг хүндэтгэж Улсын Их Хурлын гишүүн Телуханы Аубакирыг индэр дээрээс үг хэлэх зөвшөөрлийг олгоё.

**Т.Аубакир**: Элэг нэгт Монголын ахан дүүсээ. Наран ээж өдөр шөнө тэнцдэг бэлэгт сайн өдөр Улсын Их Хурлын хүндэт энэ индэр дээрээс нийт Монголын ард түмэндээ Наурызын баярын мэндийг дэвшүүлье. Наурыз буюу хаврын баяр нь өвлийг өнтэй давж ирж байгаа сайхан цагийг угтаж өтгөс буурлууд ах дүү, төрөл төрөгсөд, хот айлаараа цугларч өнгөрсөн хугацааны алдаа оноогоо дүгнэн ирээдүйн ажил амьдралаа төлөвлөж баярладаг баяр билээ. Энэ өдөр ерөөсөн ерөөл биелдэг гэж бэлгэшээдэг. Дэлхий нийтийг цар тахал хамран амаргүй байсан ч хүн төрөлхтөн бид шинжлэх ухаанчаар уйгагүй тэмцсээр гарцыг олж хэвийн жаргалтай амьдралд эргэн орох цаг нь нэгэнт ойртжээ.

Дэлхий өнцөг булан бүрт 300 гаруй сая хүн тэмдэглэдэг ЮНЕСКО-д бүртгэлтэй олон улсын энэхүү баярыг Монголын ард түмэн өргөн дэлгэр тэмдэглэсээр ирсэн билээ. Туурга тусгаар Монгол Улсынхаа хөгжил цэцэглэлтийн төлөө Монгол Казак түмэн нэгэн айл болон уйгагүй хөдөлмөрлөсөөр ирсэн юм. Монгол Улс мандан бадраг ээ.

Та бүхэндээ Наурызын баярын мэндийг дахин дэвшүүлье. Баярлалаа.

**Г.Занданшатар**: Хэлэлцэх асуудалтай холбогдуулан бичгээр санал хүсэлтээ ирүүлсэн гишүүд үг хэлж дууслаа. Энэ долоо хоногт төрсөн өдөр нь тохиож байгаа Улсын Их Хурлын гишүүддээ мэндчилгээ дэвшүүлье. Өчигдөр бас дэвшүүлсэн. 3 дугаар сарын 18-ны өдөр Улсын Их Хурлын гишүүн Наянтайн Ганибал төрсөн. 3 дугаар сарын 21-нд Улсын Их Хурлын гишүүн Балжиннямын Баярсайхан төрсөн. Улсын Их Хурлын гишүүдийнхээ нэрийн өмнөөс Наянтайн Ганибал, Балжиннямын Баярсайхан нартаа төрсөн өдрийн мэнд хүргэж, эрүүл энх, аз жаргал, сайн сайхан бүхнийг хүсэн ерөөе.

Ингээд хэлэлцэх асуудалдаа орно. Мал сүргийн хаваржилт, хаврын тариалалтын бэлтгэл ажлын талаар Монгол Улсын Ерөнхий сайдын мэдээллийг Хүнс, хөдөө аж ахуй, хөнгөн үйлдвэрийн сайд Загджавын Мэндсайхан танилцуулна.

**З.Мэндсайхан**: Монгол Улсын Их Хурлын дарга, Улсын Их Хурлын гишүүд ээ, Хүнс, хөдөө аж ахуй, хөнгөн үйлдвэрийн салбарын 2021 оны өвөлжилтийн хүрээнд хийсэн ажил, хаваржилтын бэлтгэл ажлын явцын талаар танилцуулга хийе.

Монгол Улсын Засгийн газрын 2020 оны хөдөө аж ахуйн салбарын 2020-2021 оны өвөлжилтийн бэлтгэл ажлыг хангах зарим арга хэмжээний тухай 19 дүгээр тогтоолын хэрэгжилтийг ханган Засгийн газраас 2020-2021 оны өвөлжилт, хаваржилтыг хүндрэхээс урьдчилан сэргийлж, зарим арга хэмжээг авч хэрэгжүүллээ.

Үүнд Засгийн газрын 2020 оны улсын нөөцөөс өвч тэжээл гаргах тухай 212 дугаар тогтоолоор өвөлжилтийн нөхцөл байдал хүндэрсэн болон хүндрэх төлөвтэй байгаа Архангай, Баянхонгор, Баян-Өлгий, Говь-Алтай, Говьсүмбэр, Өмнөговь, Өвөрхангай, Дархан-Уул, Дорноговь, Дорнод, Дундговь, Ховд аймгуудад улсын нөөцийн салбар, цэгүүдэд хадгалагдаж байсан нийт 2.2 тэрбум төгрөгийн үнэ бүхий 3800 тонн өвсийг үнэгүй, 1900 тонн малын тэжээлийн үнийг 50 хувь хямдруулан олгохоор шийдвэрлэж, малчдад өвс, малын тэжээл олгох ажлыг зохион байгууллаа.

Засгийн газрын 2020 оны “Өвөлжилтийн нөхцөл байдалтай холбогдуулан авах зарим арга хэмжээний тухай” 213 дугаар тогтоолоор Дэлхийн банкны санхүүжилтээр хэрэгжиж байгаа “Мал аж ахуйн эдийн засгийн эргэлтийг нэмэгдүүлэх” төслийн 5 сая ам.долларын эх үүсвэрээр Говь-Алтай, Өмнөговь аймгийн зарим сумд, Баянхонгор, Өвөрхангай, Дундговь аймгуудын нийт 45750 малчин өрх болон отроор явж буй малчин өрх бүрд 300 мянган төгрөгийн малын хүчит тэжээлийн тусламж үзүүлэхээр шийдвэрлэсэн бөгөөд тэжээл тээвэрлэлтийн ажил 2021 оны 3 дугаар сарын 12-ны өдрийн байдлаар 70 хувийн гүйцэтгэлтэй байна.

Үүнээс Баянхонгор аймаг 68 хувь, Говь-Алтай аймагт 100 хувь, Өмнөговь аймагт 100 хувь, Өвөрхангай аймагт 54 хувь, Дундговь аймагт 92 хувийн гүйцэтгэлтэй ажлын зохион байгуулалт хийгдээд байна.

Монгол Улсын Засгийн газар 2021 оны 2 дугаар сард Баян-Өлгий аймгийн Цагааннуур, Увс аймгийн Боршоо хилийн боомтоор малын тэжээл импортлох арга хэмжээ авч шийдвэрлэлээ. Үүний үр дүнд Баян-Өлгий, Увс, Ховд, Говь-Алтай, Завхан аймгийн малын тэжээлийн хангамжийг нэмэгдүүлэх, хаваржилтын эрсдэлийг бууруулах боломж бүрдсэн.

Монгол Улсын Их Хурлын 2020 оны 12 дугаар сарын 4-ний өдөр Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай хуулиар мал амьтны бүх төрлийн тэжээл, өвсийг импортын гаалийн болон нэмэгдсэн өртгийн албан татвараас чөлөөлүүлсэн болно.

Ингэснээр мал, амьтны бүх төрлийн тэжээл импортлох чиглэлээр 65 аж ахуйн нэгж, байгууллагатай бодлогын гэрээ байгуулж, 2021 оны хавар мал аж ахуйн үйлдвэрлэлд шаардлагатай 120 орчим мянган тонн тэжээлийн хэрэгцээг бүрэн хангах боломжийг бүрдүүлсэн. Мөн нийт 30 гаруй мянган тонн мал, амьтны төрлийн тэжээл импортолж, 25 кг савлагаатай улаанбуудайн хивэгний дундаж үнэ 19.4 төгрөг байсан бол одоо 17.9 төгрөг болж, 8 орчим хувиар буурууллаа.

Өнөөдрийн байдлаар Сэлэнгэ аймагт 1200 тонн, Дорнод аймагт 200 тонн, нийслэлд 300 тонн, нийт 1700 гаруй тонн өвсний нөөцтэй байна.

2021 оны 3 дугаар сарын 12-ны өдрийн байдлаар Улсын хэмжээнд нийт 674.6 мянган толгой мал хорогдож үүнээс Архангайд 34 мянга, Баянхонгор 344.9 мянга, Говь-Алтай аймагт 43.8 мянга, Дундговь аймагт 33.5 мянга, Өвөрхангайд 62 мянга, Өмнөговь 29.2 мянга, Төв 37.2 мянга нийт 585.5 мянган толгой мал хорогдсон нь нийт хорогдлын 86.7 хувийг эзэлж байна. Хамгийн их хорогдолтой Баянхонгор аймагт 344.9 мянган мал хорогдсон бөгөөд Улсын хэмжээний нийт хорогдлын 50 хувь аймгийн оны эхний малынхаа 10 хувийг алдсан байна. Архангай, Баянхонгор, Дундговь, Өвөрхангай, Өмнөговь аймгуудын 6 сумын 23 өрх огт малгүй болсон. 15 Сумын 238 өрх малынхаа 50-иас илүү хувийг барагдуулсан байна.

Энэ оны 3 сарын 18-ны байдлаар Увс, Говь-Алтай, Төв аймгийн хойд, Баян-Өлгий, Ховдын өмнөд, Архангайн баруун, Булганы зүүн, Хөвсгөл, Сэлэнгэ, Дорнодын зарим нутгаас 1-13 см зузаан цасан бүрхүүлтэй болсон. Үүнээс хамгийн их нь Увсын Тэс 13 см, Улаангом Зүүнговь, Хөвсгөлийн Цагааннуур 12 см, Баян-Өлгийн Даян, Увсын Сагилд 10 см, Түргэн 9 см, Давст 8 см, Хөвсгөлийн Ренчинлхүмбэ, Баян-Өлгийд 7 см. Бусад нутгаас 1-6 см зузаан цастай байна.

3 дугаар сарын 13-15-ны өдрүүдэд салхи ихэнх нутгаар 16-24 метр секунд зарим үед секундэд 32-оос 40 метр хүрч шороон болон цасан шуурга 1-10 цагийн хугацаатайгаар шуурч цаг агаарын аюултай гамшигт үзэгдэл боллоо. Цаг агаарын гамшигт үзэгдлийн улмаас 12 аймгийн 51 суманд нийтдээ 706 хүн төөрч сураггүй болсон бөгөөд үүнээс 696 хүнийг эсэн мэнд олсон. Архангай аймагт 1 хүүхэд, Дундговь аймагт 9 хүн нийт 10 хүн амь насаа алдсан байна. Хүчтэй салхи шуурганы улмаас 3 дугаар сарын 13-ны өдрийн 23 цаг 20 минутад ОХУ-аас баруун бүсийн аймгуудад цахилгаан эрчим хүч нийлүүлдэг С/458 дугаартай агаарын шугамын 213 дугаар тулгуур багана Увс аймгийн Улаангом сумаас баруун урагшаа 90 км-т унаж Баян-Өлгий, Увс, Ховд аймагт цахилгаан тасарсан. Дөргөний усан цахилгаан станцаас түр холболт хийн гурван аймгийн онцгой хэрэглэгчдийг хангаж аюулгүй байдлыг бүрдүүлсэн байна.

2021 оны 3 дугаарын сарын 19-нд баруун аймгуудын нутгийн зүүн болон Төвийн аймгуудын зүүн, говийн аймгуудын нутгийн хойд хэсгээр 20-нд нутгийн зүүн өмнөд хэсгээр цас орж, цасан шуурга шуурах, цаг агаарын урьдчилсан мэдээтэй байгаа бөгөөд 3 сарын 18, 19-нд нутгийн зарим хэсгээр салхи секундэд 10-17 метр секунд ширүүсэж шороон шуурга шуурч 19, 20 –нд ихэнх нутгаар хүйтрэхээр байгаа нь хаваржилтыг хүндрүүлэх эрсдэлтэй байна.

4, 5 дугаар саруудад агаарын дундаж температур зүүн болон говийн аймгуудаар олон жилийн дунджаас дулаан байх бол бусад нутгаар дундаж орчим байх. Хур тундасны хувьд Хангайн нуруу болон Их нууруудын хотгороор олон жилийн дунджаас бага. 5 дугаар сард төв, зүүн бүсийн говийн бүсийн зарим нутгаар олон жилийн дунджаас ахиу. Бусад нутгаар олон жилийн дунджийн орчим байх төлөвтэй байна. Мөн 4 дүгээр сард ихэнх нутгаар салхи хүчтэй салхилж салхины хурд зарим газраар 15 метр секундээс дээш болж ширүүсэн шороон шуурга шуурч болзошгүй бөгөөд 5 болон 6 дугаар сарын эхээр хуурайшилт ихтэй байгаа тул аймгийн хэмжээнд болзошгүй эрсдэлийг бууруулах хүчтэй салхи шуурга, цаг агаарын аюултай үзэгдлийг иргэдэд эрт зарлан мэдээлэх ажлыг эрчимжүүлж гамшгийн дараах сэргээн босгох үйл ажиллагаа шуурхай зохион байгуулахад бэлтгэл ажлыг хангаж байна.

2021 оны 3 сарын 15-ны өдрийн байдлаар 10 аймгийн 5637 малчин өрхийн 3.9 толгой мал бусад аймаг Төв, Хэнтий, Дорнод, Сүхбаатар, Булган, Говь-Алтай, Говьсүмбэр, Сэлэнгэ нутагт отроор улсын тусгай хамгаалалттай болон хилийн зурваст 4640 малчин өрхийн 2.1 сая толгой мал. Нийт 10277 өрхийн 5.2 сая толгой мал отроор өвөлжиж хаваржиж байна. Аймаг орон нутаг дахь отор нүүдлийн зохицуулалтын асуудлыг Засгийн газрын 2002 оны 63 дугаар тэмдэглэлд заасны дагуу 2021 оны 4 дүгээр сарын 1-ний өдрийн дотор бэлчээрийг чөлөөлөх арга хэмжээ орон нутгийн мэргэжлийн байгууллагатай холбогдон хууль, тогтоомжийн дагуу хэрэгжилтийг зохион байгуулна.

Хаваржилтын болзошгүй хүндрэл малын халдварт өвчин гарахаас урьдчилан сэргийлж хорогдсон малын сэг зэм устгах, халдваргүйжүүлэх, отор нүүдлийн мал амьтны шилжилт хөдөлгөөнийг зохицуулах, хяналт тавих тухай албан даалгаврыг аймгийн Засаг дарга нарт хүргүүлэн бэлтгэл ажлыг хангаж байна.

Бэлчээрийн ашиглалт хамгаалалтыг сайжруулах ажлын хүрээнд 2020 онд бэлчээрийн ургац муу байснаас 2020-2021 онд өвөлжилт, хаваржилт хүндэрсэн Архангай, Баянхонгор, Говь-Алтай, Дундговь, Өвөрхангай, Булган аймгуудын бэлчээрийн ургамлыг үлийн цагаан отготны хөнөөлөөс урьдчилан сэргийлэх арга хэмжээг авч 2021 оны 4-5 дугаар сард зохион байгуулахаар төлөвлөн бэлтгэл ажлыг ханган ажиллаж байна. Хаврын тариалалтын бэлтгэл ажлын явцын талаар дэлхий нийтийг хамарсан ковид-19 цар тахлын үед газар тариалангийн салбарт хэрэгжүүлсэн бодлого арга хэмжээ дэмжлэгийн үр дүнд газар тариалангийн салбарт чамлахааргүй амжилт гарлаа. Өнгөрсөн онд нийтдээ 432.2 мянган тонн үр тариа үүнээс 411 мянган тонн улаан буудай, 240.7 мянган тонн төмс, 115.0 мянган тонн хүнсний ногоо, 21.3 мянган тонн тосны ургамал, 171.7 мянган тонн малын тэжээлийн ургамал тус тус хураан авч, гурил үйлдвэрлэлд 254.3 мянган тонн буудай нийлүүлэгдсэнээр хэрэгцээт улаанбуудайн 83 хувь, төмсийг 100 хувь, хүнсний ногооны 46 хувийг дотоодын ургацаас хангах боломжийг бүрдүүлсэн болно.

Ковид-19 цар тахлын үед үүссэн нөхцөл байдалтай холбогдуулан дараах арга хэмжээ бодлого зохицуулалтын арга хэмжээнүүдийг авч хэрэгжүүлээ. Үүнд хүнсний улаанбуудайд импортын зөвшөөрөл олгож, холбогдох байгууллага, аж ахуйн нэгжүүдтэй хамтран ажилласнаар Оросын Холбооны Улсаас 156.2 мянган тонн хүнсний улаанбуудай импортоор нийлүүлэгдэж, 2021 оны ургац хураалт хүртэл хүнсний улаанбуудай, гурилын дутагдал гарахгүй, үнэ өсөхгүй байх нөхцөлийг бүрдүүллээ.

Мөн улаан буудайн үр импортлох зөвшөөрөл авсан 3 аж ахуйн нэгжтэй Хөдөө аж ахуйг дэмжих сангаар дамжуулан 12.0 мянган тонн улаан буудайн үр нийлүүлэх гэрээ байгуулсан. Гэрээний дагуу өнөөдрийн байдлаар хөдөө аж ахуйг дэмжих сангийн хөтөлбөрт ОХУ-аас 3450 тонн үрийг хүлээн авч ойрын үед бэлтгэл ажлыг хангахаар бүрэн дуусгахаар бэлтгэл ажлыг хангаж байна.

 2021 онд 389.3 мянган га-д үр тариа 17.9 мянган га-д төмс 9.6 мянган га-д хүнсний ногоо, 66.5 мянган га-д малын тэжээл, 40.0 мянган га-д тосны ургамал, 7.0 мянган га-д жимс, жимсгэнэ, нийтдээ 530.3 мянган га-д тариалалт хийж, ургац хураалтын дүнгээр 495.6 мянган тонн үр тариа, үүнээс 471.5 мянган тонн улаанбуудай, 222.4 мянган тонн төмс, 116.1 мянган тонн хүнсний ногоо, 170.1 мянган тонн малын тэжээл, 26.4 мянган тонн тосны ургамал, 3.0 мянган тонн жимс, жимсгэнэ тус тус хураан авч, 360.2 мянган га-д уринш боловсруулж бэлтгэх зорилт дэвшүүлэн хаврын тариалалтын ажлыг эхлүүлж байна.

Түүнчлэн Монгол Улсын Засгийн газрын 42 дугаар тогтоолоор батлагдсан 10 их наяд төгрөгийн цогц хөдөлгөөний хүрээнд Монгол Улсын хөгжлийн банкны эх үүсвэрээр 100 тэрбум төгрөгийн хүүгийн хөнгөлөлттэй зээл олгох шийдвэр гаргуулж хэрэгжилтийг Хөгжлийн банктай хамтран зохион байгуулж байна.

Монгол Улсын Засгийн газраас баталсан “Эрүүл мэндээ хамгаалж, эдийн засгаа сэргээх 10 их наядын цогц төлөвлөгөө”-ний хүрээнд хөдөө аж ахуйн салбарын хаврын тариалалтад 100.0 тэрбум төгрөгийн хөнгөлөлттэй зээл олгох шийдвэр гаргаж, хэрэгжилтийг Хөгжлийн банктай хамтран зохион байгуулж байна.

Бүгд Найрамдах Польш Улсын Засгийн газрын 10.2 сая еврогийн санхүүжилтээр “Хүнсний ногооны үйлдвэрлэлд нэмүү өртгийн сүлжээг хөгжүүлэх” төслийг эхлүүлж, 8.5 мянган тоннын багтаамжтай төмс, хүнсний ногооны агуулах байгуулах, 50-80 морины хүчтэй трактор 100 ширхэг, дагалдах 600 гаруй төрлийн техник, тоног төхөөрөмжийн хамт нийлүүлэх ажлыг зохион байгуулж байна.

Бүгд Найрамдах Польш Улсын Засгийн газрын 10.2 сая Еврогийн санхүүжилтээр хүнсний ногооны үйлдвэрлэлт нэмүү өртгийн сүлжээ төслийг эхлүүлж 8.5 мянган тоннын багтаамжтай төмс хүнсний ногооны агуулах байгуулах, 50-80 морины хүчтэй трактор 100 ширхэг дагалдах 600 гаруй төрлийн техник тоног төхөөрөмжийн хамт нийлүүлэх ажлыг зохион байгуулахаар төлөвлөж байна.

Оросын Холбооны Улсаас үр тарианы зориулалттай өндөр хүчин чадлын техник нийлүүлэх, Бүгд Найрамдах Беларусь Улсаас малын тэжээл бэлтгэх, төмс, хүнсний ногооны зориулалттай техник, тоног төхөөрөмж нийлүүлэх ажлыг эхлүүлэхээр санал боловсруулан ОХУ болон БНБУ-ын талд хүргүүлэн хамтран ажиллаж байна.

Бүгд Найрамдах Хятад Ард Улсын хөнгөлөлттэй зээлээр хэрэгжүүлж байгаа “Хөдөө аж ахуйн бүтээгдэхүүнийг дэмжих” төслийн хүрээнд үр тариа, тэжээлийн таримал тариалагчдад 54-125 га талбайг услах хүчин чадал бүхий том оврын бороожуулагч, төмс, хүнсний ногооны тариалан эрхлэгчдэд 1 га талбайг услах хүчин чадал бүхий бага оврын 78 ширхэг бороожуулагч, жимс, жимсгэнийн тариалан эрхлэгчдэд 1-3 га талбайг услах хүчин чадал бүхий 90 ширхэг дуслын усалгааны системийг тус тус 50 хувийн хөнгөлөлттэй үнээр 6 жилийн хугацаатай, жилийн 6 хувийн хүүтэй зээлээр олгох ажлыг зохион байгуулж байгаа бөгөөд үүний үр дүнд усалгаатай талбайн хэмжээ 1500 га-аар нэмэгдэх боломжийг бүрдүүлнэ.

“Хүнсний ногоо” үндэсний хөтөлбөрийн хүрээнд “Өрхийн тариалан” хөдөлгөөн өрнүүлж, тариалах талбай, хураан авах ургацын хэмжээг нэмэгдүүлэн, хангамжийг тогтворжуулах зорилгоор улсын төсвийн хөрөнгөөр 10 нэр төрлийн 147.5 тонн ил талбайн болон хүлэмжийн ногооны үр, 50 тонн төмсний супер элит үрийг тариалалтаас өмнө нийлүүлэх ажлыг эхлүүлээд байна. Энэхүү хөнгөлөлт, дэмжлэгт урьдчилсан байдлаар хот, хөдөөгийн 10.5 мянган өрхийг хамруулахаар төлөвлөж байна.

Улсын төсвийн 300 сая төгрөгийн санхүүжилтээр 32 м.кв талбай бүхий 83 иж бүрдэл нийлэг хальсан хүлэмж, 4 төрлийн хүлэмжийн таримлын үр 110 кг-ыг тус тус нийлүүлж, өрхийн тариалан эрхлэх иргэн, аж ахуйн нэгжид хөнгөлөлттэй нөхцөлөөр олгох замаар хүлэмжийн тариалалтыг 75 га-аар нэмэгдүүлэн, төв, суурин газрын иргэдийн хүнсний ногооны хангамжийг сайжруулахад чиглэсэн арга хэмжээг авч хэрэгжүүлж байна.

20 га талбай бүхий өвлийн хүлэмжийн цогцолбор аж ахуй байгуулах төслийн техник эдийн засгийн үндэслэлийг боловсруулж байгаа бөгөөд томоохон уул уурхайн компани болон олон улсын байгууллагуудад танилцуулж, санхүүжилтийг шийдвэрлэхээр ажиллаж байна.

“Жимс, жимсгэнэ” үндэсний хөтөлбөрийн хүрээнд улсын төсвийн санхүүжилтээр нэг аймагт суулгац үржүүлгийн төв байгуулж, дотоодын суулгац үйлдвэрлэлийг нэмэгдүүлэхээр, Жайка Олон улсын хамтын ажиллагааны байгууллагын санхүүжилтээр “Монгол чацарганын нэмүү өртгийн сүлжээг бэхжүүлэх, экспортыг дэмжих” туршилтын төсөл хэрэгжүүлж, чацарганын өрсөлдөх чадварыг сайжруулахаар төлөвлөж байна.

Газар тариалангийн гаралтай бүтээгдэхүүний чанарыг сайжруулах зорилтын хүрээнд тариалангийн үйлдвэрлэлд 2021 онд ашиглаж болох химийн бордоо, ургамал хамгааллын бодисын нэр төрөл, тоо хэмжээг Байгаль орчин, аялал жуулчлалын сайд, Хүнс, хөдөө аж ахуй, хөнгөн үйлдвэрийн сайд, Эрүүл мэндийн сайдын хамтарсан тушаалаар батлуул, хэрэгжилтийг зохион байгуулан ажиллаж байна.

Мөн нийслэл хотод байгуулагдах 16.0 мянган тоннын багтаамжтай, 90-100 мянган тоннын эргэлтийн нөөцтэй төмс, хүнсний ногоо, жимс, жимсгэнэ, махны хадгалалт, борлуулалтын цогцолбор төвийн дэд бүтэц, цахилгаан, шугам сүлжээний ажлыг эхлүүлэхээр Нийслэлийн Засаг даргын Тамгын газартай хамтран ажиллаж байна.

Цаашид анхаарах төлөвлөж буй асуудлаар нэг тариалалтад дутагдаж байгаа үр тариа тэжээлийн болон сэлгээний таримлын үрийг импортоор нийлүүлэх ажлыг холбогдох мэргэжлийн байгууллага аж ахуйн нэгжүүдтэй хамтран үр дүнтэй шуурхай зохион байгуулж, төлөвлөсөн хэмжээндээ тариалалт явуулах боломжийг бүрдүүлэх.

ОХУ, БНБУ, БНПУ-н Засгийн газартай байгуулсан гэрээ санамжийн дагуу газар тариалангийн зориулалттай техник тоног төхөөрөмжийг хаврын тариалалтын өмнө нийлүүлэх.

Улс орон даяар өрхийн тариалан хөдөлгөөн өрнүүлж, төмс хүнсний ногоо, жимс, жимсгэнийг тариалах талбай хураан авах, ургацын хэмжээг нэмэгдүүлэх, хангамжийг тогтворжуулах арга хэмжээг үр дүнтэй зохион байгуулах.

Монгол Улсын Хөгжлийн банкны эх үүсвэрээр санхүүжүүлэх, 100 тэрбум төгрөгийн хүүгийн хөнгөлөлттэй зээлийг хаврын тариалалтын өмнө тариаланчдад олгох боломжийг бүрдүүлэх чиглэлээр хөгжлийн банктай хамтран ажиллах тариалангийн бүсээс уламжлалт бэлчээрийн мал аж ахуйг тодорхой үе шаттайгаар гаргах, аймгуудад тэжээлийн таримлын тариалалтыг нэмэгдүүлэх асуудлыг орон нутагт төр захиргааны байгууллагатай хамтран хэрэгжүүлэхээр төлөвлөж байна.

Танилцуулга дууслаа. Баярлалаа.

**Г.Занданшатар**: Сар бүрийн долоо хоногийн 1 дэх гурав дахь долоо хоногийн баасан гарагт Ерөнхий сайд тогтмол мэдээлэл хийж цаг үеийн асуудлаар болон улс орны эдийн засаг, санхүүгийн төлөв байдал Засгийн газрын мөрийн хөтөлбөрийн хэрэгжилт хуулийн хэрэгжилтийн талаар мэдээлэл хийнэ гэж заасан. Хүндэтгэн үзэх шалтгаантай бол түүний томилсон Засгийн газрын гишүүн мэдээлэл хийж болно гэж дэгийн тухай хуулийн 109.10-т, 109.1-д заасан байгаа. Загджавын Мэндсайхан сайд мэдээлэл хийлээ.

Мэдээлэлтэй холбогдуулан цөөнхийг төлөөлж Улсын Их Хурлын гишүүн Амгалангийн Адъяасүрэн үг хэлнэ.

Адъяасүрэн гишүүнийг индэрт урьж байна. 1 дэх, гурав дахь 7 хоногийн Ерөнхий сайдын мэдээлэл дээр зөвхөн цөөнхийн төлөөлөл асуулт асууж, үг хэлнэ.

**А.Адъяасүрэн**: Улсын Их Хурлын дарга, эрхэм гишүүд ээ!

Монгол Улсын Засгийн Газар “асуудлын араас хөөж, эрсдэлтэй нөхцөл үүссэн хойно нь онцгой байдлын арга хэмжээ авдаг” хуучирсан арга барилаасаа салах шаардлагатай байна. Засгийн газар татвар төлөгчдийн мөнгийг үр ашигтай зарцуулж, тогтвортой хөгжлийн суурь асуудлуудад хөрөнгө оруулах үүрэгтэй. Хөдөө аж ахуйг байгалийн эрхшээлээс үл хамаарсан бодлого руу чиглүүлж, улмаар инноваци суурьтай, ухаалаг шийдэлтэй, тогтвортой хөгжил рүү тэмүүлэх ёстой. Гэвч хөдөө аж ахуйн салбар “хойд хормойгоороо урд хормойгоо нөхөх” арга ядсан байдлаасаа салахгүй зууралдсаар.

Өнгөрсөн өвөл Архангай, Баянхонгор, Баян-Өлгий, Булган, Говь-Алтай, Говьсүмбэр, Дорноговь, Дундговь, Завхан, Өвөрхангай, Өмнөговь зэрэг 11 аймгийн 90 гаруй суманд өвөлжилт хүндэрч, зудын байдлаас хаврын хавсаргатай золголоо. Багагүй хэмжээний мал хорогдож, малчдын аж амьдралд хүндээр тусаж байна. Жишээлбэл, Баянхонгор аймагт 2019 оны мал тооллогоор 5.9 сая мал тоологдсон бол, 2020 оны мэдээгээр 3.8 сая мал тоологдож 36%-иар буурсан байна. Он гарснаас хойш өвөлжилт, хаваржилтын хүндрэлээс хамаарч малын зүй бус хорогдол улам нэмэгдэж байгааг Засгийн газар, Хүнс, хөдөө аж ахуй, хөнгөн үйлдвэрийн яам анхааралдаа авч алсыг харсан оновчтой арга хэмжээ авах шаардлагатайг илтгэж байна. Засгийн газар гамшигтай тэмцэх чиг үүргээсээ давж алсыг харахгүй бол улсын төсвийн хөрөнгийг жил бүр үр ашиггүй зарцуулдаг социалист арга нь улам даамжирсаар байна. Улмаар төсвөөс хальж, гадаад орны зээл тусламжийг төсвийн алдагдал нөхөх, бодлогын алдааг халхлахад ашиглах боллоо. Тухайлбал, мал аж ахуйн эдийн засгийн эргэлтийг нэмэгдүүлэхээр олгосон Дэлхийн банкны санхүүжилтийн зориулалтыг нь өөрчлөн малын өвс тэжээлд зарцуулж байгаа нь эрх баригчдын бодлого байгаа онохгүй гажсаныг харуулж байна.

Түүгээр ч зогсохгүй, дотоодын өвс тэжээлийн тариалалтыг нэмэгдүүлэх, тогтвортой хөдөө аж ахуйг хөгжүүлэх, малын тэжээл тариалах малчид, хувийн хэвшлийг бодлогоор дэмжихийн оронд мал, амьтны бүх төрлийн тэжээл, өвсийг импортын гаалийн болон нэмэгдсэн өртгийн албан татвараас 2021 оны 7 дугаар сарын 1-ний өдрийг хүртэл чөлөөлөхөөр шийдвэрлэсэн нь түр аргацаасан шийдвэр төдийгүй, энэ жилийн дотоодын малын тэжээлийн тариалалт, борлуулалтад сөрөг нөлөө үзүүлэхээр байгааг анхааруулъя.

Малын зүй бусын хорогдлоос илүүтэйгээр гантай зунаас хамаарч өвлийг давахгүй болсон малаа эрт нядалж, чанар муутай мал нь зах зээлд борлогдохгүй, орлого нь буурч, зардал нь өссөн малчид тэжээл худалдан авах мөнгөгүй сөхөрч эхлээд байна. Эл байдал социалист нийгэмд ч байсан, өнөөдөр ч байсаар байгаа нь 1921 оны хувьсгалаас хойш 100 жилийн 92-д нь засагласан эрх баригч намын үнэн төрх гэлтэй. Мал аж ахуйн салбарт буруу бодлого баримталж чанар бус тоо хөөсөн бодлого оршсоор байна.

 “Асуудал байгаа нь ашигтай” хэмээн зовлон дээр зоолох аргаасаа яаралтай ангижрах болсныг цөлжилт, хөдөө аж ахуйн салбарын хөгжлийн зогсонги үзүүлэлтээс харж болно.

 2020 оны байдлаар 411.1 мянган тонн улаан буудай хураан авсан нь нийт хэрэгцээт улаан буудайн 83%-ийг хангасан. Гэсэн атлаа ОХУ-аас 156.2 мянган тонн улаан буудай импортоор нийлүүлсэн нь нийт хэрэгцээт улаан буудайн 32%-тай дүйцэхүйц байна. Энэ нь нэг талаас хэт илүүдэл бий болгосон эс бөгөөс ургац хураалтын мэдээг худлаа гаргаж дутсан хэрэгцээгээ импортоор нөхсөн үзүүлэлт гэж харагдаж байна. Дээрх үзүүлэлтээс харвал улсын дунджаар 1 га-гаас 1 тонн буюу аравхан центнер ургац хураан авсан нь га тутмаас 60 орчим центнер ургац авдаг зарим аж ахуйн нэгжтэй харьцуулахад 6 дахин доогуур үзүүлэлттэй байгаа нь технологийн дэвшлийн эрин үед нэн хангалтгүй үзүүлэлт юм. Нэгж талбайгаас авах ургацын хэмжээг нэмэгдүүлэх, үр тарианы чанар, соортыг сайжруулах, усалгаатай тариалалтыг эрчимжүүлэх зэргээр тогтвортой хөдөө аж ахуйг хөгжүүлэхийн оронд тариалах талбайн хэмжээг нэмэгдүүлэх замаар өрсөлдөөнд тулгуурласан бус зорилтот тоонд хүчээр хүрэх төвлөрсөн төлөвлөгөөт эдийн засгийн балансын арга үйлчилсээр байгаа нь харамсалтай.

Нэмүү өртгийн сүлжээ бол анхдагч үйлдвэрлэгч болсон малчид, тариаланчдыг чадавхжуулах, нэгж мал, нэгж талбайгаас авах ашиг шимийг дээшлүүлэхэд хэрэгжүүлэх бодлого байх ёстой. Улмаар боловсруулах үйлдвэрлэл, тээвэр логистик, худалдааны салбарыг уялдуулах, кластераар төрөлжүүлэн хөгжүүлэх явдал. Гэтэл улс төрөөс хамаарсан удирдлагатай, төрийн өмчит компанийг олшруулснаар 10 их наядаар хэмжигдэх өртэй, өрсөлдөх чадваргүй төрийн өмчит компанийн тоо төдий хэмжээгээр нэмэгдэж төсөвт дарамт үүсгэж, Засгийн газрын өрийг нэмэгдүүлэх болохыг эрх баригчид ойлгож байгаа хэр нь өөрчлөхийг хүсэхгүй байгаа нь харамсалтай байна. Бизнес болон хөгжилд оруулах төрийн оролцоо нь өөрсдөө бизнес хийх бус, бизнесээ явуулах боломж, орчин нөхцөлийг бүрдүүлэх зөв бодлого гэдгийг Улсын Их Хурал дахь Ардчилсан намын бүлгийн зүгээс зөвлөж байна.

Эрх баригчдын өнөөдрийн байгаа байдал та бүхний тодорхойлсон алсын хараатай нийцэхгүй байна гэж Ерөнхий сайд таны хийсэн өнөөдрийн мэдээллээс дүгнэлээ.

Улсын Их Хурал дахь Ардчилсан намын бүлэг.

**Г.Занданшатар**: Улсын Их Хурлын чуулганы хуралдааны дэгийн тухай хуулийн 109.6-д Ерөнхий сайдын мэдээлэлтэй холбогдуулан асуулт асууж, үг хэлэх хугацааг 1 цаг 30 минутад багтаана гэж заасан. Улсын Их Хурлын гишүүд зөвхөн цөөнхийн бүлгийн гишүүд асуулт асууж, үг хэлнэ. Ингээд Хүнс, хөдөө аж ахуй, хөнгөн үйлдвэрийн сайд болон Засгийн газрын бусад гишүүдээс мэдээлэлтэй холбогдуулж асуулт асууж, үг хэлэх цөөнхийн гишүүд бүртгүүлнэ үү?

Цахимаар Дашдондогийн Ганбат гишүүнээр тасаллаа. Салдангийн Одонтуяа гишүүн.

**С.Одонтуяа**: Ерөнхий сайдын энэ бидэнд тараасан мэдээлэлтэй танилцлаа нэг гурван асуулт байна. Нэгдүгээрт энэ Польш Улсын 10.2 сая еврогийн санхүүжилтээр хүнсний агуулахууд барина гэж байна. Тэгэхээр энэ хувийн хэвшил барих юм уу, эсвэл дахиад одоо төрийн өмчит байгууллагууд нэмэгдэх юм уу гэдгийг тодорхой асуучихъя.

Хоёрдугаар асуудал бол энэ. Манай дүүргийн иргэд ялангуяа их асуудаг юм л даа. Би яах вэ, том тариалалт биш. Одоо нийслэлд байгаа гэр хорооллын айлууд хашаандаа хүнсний ногоо тарихад яамнаас одоо тодорхой тийм дэмжлэг, бодлого байна уу. Яагаад гэхлээр одоо бол яг иргэд өрхийнхөө хүнсний хангамжийг ч гэсэн одоо өөрсдөө бас хангадаг болмоор байна. Энэ дээр тодорхой хэмжээний одоо сургалт, жижиг хэмжээний хүлэмж гэдэг юм уу, ийм чиглэлээр одоо нэлээд асуудлуудыг асууж байгаа. Би бас дүүрэг дээрээ энэ дээр тодорхой төслүүдийг бол бэлтгээд явж байгаа.

Тэгэхээр энэ иргэд асуугаад байгаа ч бас энийг яг нэг тодорхой мэдээллээд өгөөч ээ. Өрхийн гэр хорооллын иргэд өрхийн одоо энэ хүнсний ногоо тариалахад энэ ногоон зээл буюу хөнгөлөлттэй зээлд хамрагдах уу гэдгийг бас тодорхой асуумаар байна. Дээрээс нь энд 600 гаруй тоног төхөөрөмж авна аа гэж байна. Нөгөө 10.1 их наядын хөтөлбөрөөр. Тэгэхээр энэ ямар тоног төхөөрөмжүүд юм бэ, одоо газар тариалангийн чиглэлийнх юм уу, эсвэл одоо зүгээр жижиг өрхийн одоо энэ хүнсний ногоогоо хатаах ч байдаг юм уу, хүнсний ногоогоо савлах ийм төхөөрөмжүүд юм уу гэдгийг нэг тодорхой хариулж өгөөч ээ.

Ер нь энэ Тайвань, Сингапур Азийн орнууд бол энэ жижиг бичил бизнесүүд өрхийн бизнесүүд бүр яг бодит. Одоо нөгөө ЖДҮ-ийг нэлээд хөгжүүлж байж энэ тоног төхөөрөмжийг нь улсаас одоо бодлогоор нийлүүлж байж жинхэнэ.

**Г.Занданшатар**: Одонтуяа гишүүнд нэмэлт нэг минут. Тэгэхээр энэ өмнө жилүүдэд энэ чиглэлээр хийж байсан төслүүд нь хэр үр дүнтэй болсон юм бэ? Үр ашгаа өгсөн юм уу? Эргээд эргэн төлөлт нь одоо хэр байдаг юм бэ гэдгийг бас тодорхой асуух гэсэн юм. Тийм, эргэн төлөлт. Одоо Хүнс хөдөө аж ахуйн яамнаас ингээд жижиг бизнесийн зээлүүд авч байна шүү дээ. Жижиг тоног төхөөрөмжөөр ч юм уу, трактороор ч юм уу. Одоо хүнсний ногооны чиглэлээр. Тэгэхээр энэ зээлийн эргэн төлөлт нь хэр байдаг юм бэ? Үр ашиг ер нь гардаг юм уу? Энэ талаар тодорхой хариулж өгөөч ээ.

**Г.Занданшатар**: Мэндсайхан сайд 84.

**З.Мэндсайхан**: Одонтуяа гишүүний асуултад хариулъя. Польшийн Засгийн газрын хоёр улсын Засгийн газрын хөнгөлөлттэй зээлийн хүрээнд 10.2 сая еврогийн санхүүжилтээр хүнсний ногооны нэмүү үйлдвэрлэлийн өртгийн сүлжээ хөгжүүлэх төслийг эхлүүлж байгаа. Энэний хүрээнд бол 8.5 мянган тонн хүнс багтаамжтай хүнсний агуулахуудыг 8 аймагт байгуулна гэж байгаа юм. Тэгэхээр хүнсний ногоо, тариалалтад нягталдаг үр болон техник тоног төхөөрөмжийн тус дэмжлэг хэрэгтэй байгаа. Нөгөө талтай гол асуудал бол нь ногоочдын маань бий болгож бүтээсэн, тарьсан, одоо хүнсний ногоог хадгалах агуулахын асуудал хүндрэлтэй байгаа. Тэгэхээр энэ асуудлыг хоёр улсын энэ хөнгөлөлттэй зээлийн хүрээнд шийдвэрлэе гэсэн зорилт тавиад энэ ажил маань энэ хавар эхлүүлэхээр бэлтгэл ажлыг хангаж байна. Энийг цаашдаа бол хувийн хэвшлүүд өөрсдөө аваад явна. Энэ агуулахуудыг.

Хоёрдугаар асуудал нь бол дүүргийн энэ иргэдэд дэмжлэг үзүүлэх боломж байгаа юу гэж. Энэ жил бид нар хүнсний ногоо үндэсний хөтөлбөрийн хүрээнд өрхийн тариалан гэдэг хөдөлгөөнийг орон даяар өрнүүлж, одоо энэ хүнсний ногоо тариалалтыг нэмэгдүүлье гэсэн бодлогыг барьж байгаа. Энэ хүрээндээ бол одоо улсын төсөв дээр бас тодорхой хэмжээний өрийн дэмжлэг үзүүлэхээр хөрөнгө мөнгө тавигдсан байгаа. Мөн түүнчлэн одоо өрхийн хүлэмжийн тариалалтыг нэмэгдүүлэх зорилгоор хальсан нийлэг хүлэмжийг 300 сая төгрөгийн санхүүжилтээр 32 метр квадрат талбай бүхий 83 ижил иж бүрдэл хаясан хүлэмж таримлын үр, дөрвөн төрлийн гээд. Эдгээрийг бол иргэд, аж ахуй нэгжүүдэд бол одоо хөнгөлөлттэй үнээр нийлүүлэх боломжтой байгаа. 600 тоног төхөөрөмжийг 10 их наядын хөтөлбөрийн хүрээнд авч байгаа асуудал байхгүй. 10 их наядын хөтөлбөр гэдэг бол хөдөө аж ахуйн салбарт 500 тэрбум төгрөг байгаа. Энэний 100 тэрбум нь газар тариалангийн хаврын технологийн тариалалт эхлэхээс өмнө аж ахуйн нэгжүүдээ дэмжих зорилгоор гаргаж байгаа хөнгөлөлттэй 3 хувийн хүүтэй зээл.

200 нь малчдад зориулсан 3 хувийн хүүтэй зээл. Мөн 200 энэ хаврын түүхий эд бэлтгэл буюу ноолуур бэлтгэлд зориулж гаргаж байгаа зээл байгаа. Тэгэхээр энэ төсвийн болон энэ 10 их наядын хөтөлбөрөөс энэ нь тоног төхөөрөмж худалдаж авах гэж байгаа асуудал биш. Энэ зөвхөн одоо Беларусь улстай байгуулсан хоёр улсын Засгийн газрын хөнгөлөлттэй зээлийн хүрээнд хүнсний ногооны тариалалтыг нэмэгдүүлэх, тэдгээрийг механикжуулах зорилгоор дэмжлэг болгож оруулж ирж байгаа газар тариалангийн болон хүнсний ногооны тоног төхөөрөмжүүд байгаа.

Баярлалаа.

Зээлийн эргэн төлөлтийн талаар үе шатаар бид нар хөдөө аж ахуйн дэмжих сан дээрээс хаврын тариалалтад бол одоо төрөл бүрийн дэмжлэгийг үзүүлээд явуулж байгаа. Гэхдээ энэний одоо хөнгөлөлттэй зээл дээр бас одоо эргэж харах асуудлууд байгаа.

Энэ зорилт зах зээлдээ хүрч очиж байгаа.

Баярлалаа.

**Г.Занданшатар**: Одоо эрхэм гишүүн Норовын Алтанхуяг.

**Н.Алтанхуяг**: 4 асуулт байгаа. Нэг санал байгаа. Тэр Польшийн хөнгөлөлттэй зээлээр хөнгөлөлттэй зээлээр зоорь барьдаг бол уг нь зөв л дөө. Тэгэхдээ нэг юм ойлгосонгүй, улс барьж байгаа юм уу, төрийн өмч юм уу. Ямар учиртай юм. Дахиад тэр 16 мянган тоннын багтаамжтай гээд цогцолбор гээд ингэж байна шүү дээ. Энэ юу юм. Энэ хэний өмч юм. Дараа нь хэний өмч болох юм. 16 мянган тонн гээд хамгийн төгсгөлд байна шүү дээ. Нийслэл хотод байгуулагдах 16 мянган тоннын багтаамжтай гээд.

Гурав дахь асуулт нь Хятадын зээл. Яг танайд хэчнээн юань гэдэг юм уу, төгрөг гэдэг юм уу доллар гэдэг юм уу. Хэчнээн хэмжээний зээл хэрэгжиж байгаа юм. Юунд зарцуулж байгаа юм.

Дөрөв дэх нь төсвийн хөрөнгөөр суулгац үржүүлгийн төв, нэг аймагт байгууллаа гээд ямар хэмжээний мөнгөөр яагаад ингээд төсвийн хөрөнгөөр ийм юм байгуулж байдаг юм бэ. Одоо хувийн хэвшлээ дэмжихгүй юу.

Тэгээд нэг санал байгаа юм. Би өнөөдөр уг нь энэ Занданшатар дарга энэ дээр одоо худлаа бичихээ боль л доо. Ерөнхий сайдыг орж ирэх юм байна гэж бодоод би энэ иргэний хүсэлт, хүсэлт тавья гэсэн алга байна. Одоо энэ 3 хувийн зээл байна. Хөөе, өчигдөр Ерөнхий сайддаа хэл. 3 хувийн зээл байна шүү дээ. Тэгээд над руу хүмүүс ийм ийм санаа хэлээд байна л даа. Энэ би уншаад өгье. Ерөөсөө хувиараа жижиг дунд бизнес эрхэлдэг бүх хүмүүс бүгд л тодорхой хэмжээгээр зээлтэй байгаа шүү дээ. Энийг автоматаар 3 руу шилжүүлж болдоггүй юм уу. Банк зээлээ хаачих гээд байх юм аа. Тэгээд дахиад судалгаа хийнэ гэх юм. Тэр судалгаа чинь сүүлийн 6 сарын борлуулалтын орлого гэж асууж байна. Тэгэхээр 3 сар хөл хорионд байсан хүмүүс чинь ямар орлого байх вэ дээ. Ингээд л зээл авах боломж нөхцөл байхгүй болж байна шүү дээ. Нэгэнт л зээлтэй хүмүүс зээлээ өгөх нь тодорхой шүү дээ. Энэ асуудлыг уламжилж өгөөч ээ гэж байна. Би ингээд өнөөдөр чуулган дээр энэ иргэний асуудлыг уламжилчихъя.

Би энэ хүний саналыг бас дэмжээд байгаа юм. Одоо ингээд тэртээ тэргүй зээлтэй байгаа газар. Ингээд тэр одоо хувь хэмжээ нь тааруулаад 500 сая гэдэг юм уу хэд гэдэг юм уу тэр хэмжээнд нь тааруулаад л зээлийг нь хаачихаа ч дээ. Гурван хувь болгоод энэ иргэний хэлж байгаа санал их зөв байна л даа. Төвөг бэрхшээл багатай тэртээ тэргүй зээлтэй л байгаа байх. Одоо бүгдээрээ л өрөнд одоо баригдлаа шүү дээ. Энэ чинь хөл хорио, элдэв янзын юмнаас болоод. Тэгэхээр энийг Ерөнхий сайддаа уламжлаад энэ дээр тодорхой шийдэл гаргаад олон нийтэд хэлээд өг өө. Тэгэхгүй бол энэ манай энэ Их Хурал, энэ Засгийн газар дээр ярьж байгаа юм. Амьдрал дээрээ очоод шал эсрэг 180 градус явж байгаа шүү дээ. Тэгээд л банк нь хүнд суртал гаргана. За тэгье тэгье, чи тэгэхдээ энэ өмнөх юмаа дуусга гээд ингээд байгаа юм.

Энийг уламжилж өгөөрэй. Ингээд миний энэ дөрвөн асуултад хариулаад өгөөрэй. Би дутуу бол дахиж дутуу яригдвал дахиж би тодруулж асууя.

**Г.Занданшатар**: 84 Мэндсайхан дарга.

**З.Мэндсайхан**: Алтанхуяг гишүүний асуултад хариулъя. Энэ Польшийн хөнгөлөлттэй зээлийн асуудал бол хоёр улсын зээлийн хэлэлцээрийнхээ дагуу сонгон шалгаруулалт зарлаад, хувийн хэвшил бариад явна. Цааш ашиглалт нь ч гэсэн. 16 тонн багтаамжтай энэ агуулах нэгдсэн сүлжээ болгох гэдэг бол бид нар энэ төв суурин газрынхаа ялангуяа Улаанбаатар хотын төв суурин газрын хүнсний хэрэгцээг хангахад ийм хэмжээний агуулах савыг бий болгох нь хувийн хэвшилтэй хамтран бий болгох ёстой юм байна. Ингэхээр төр энэ дээр газар олгох хувийн хэвшлүүд маань санхүү хөрөнгө оруулалтаа босгоод явах замаар энэ дотоодын энэ төв суурин газрын хүнсний хэрэгцээг тасралтгүй байх талаас нь энэ асуудлыг шийдвэрлэхээр нийслэлийн Засаг даргын Тамгын газартай газар олголтын асуудал дээр нь хамтарч ажиллахаар төлөвлөж байгаа.

Түүнээс биш мөнгийг нь хөнгөлөлттэй, олон улсын хөнгөлөлттэй зээл болон хувийн аж ахуйд нэг хамтарч ажиллая гээд донор орнуудад саналаа тавиад явж байгаа.

Хятадын нийтдээ одоо нэг хөдөө аж ахуйг дэмжих сангаар дамжаад та хөдөө аж ахуйн, газар тариалангийн тоног төхөөрөмж нь 40 сая долларын төсөл хэрэгжсэн юм байна лээ. Энэ асуудал, одоо эргэн төлөлт Засгийн газар дээр зээлийн хүүгийн төлөлтөд тавигдаад дэмжих сан бол эргэн төлөлтөөсөө энэ зээлийн ачааллыг төлөөд явж байгаа. Тэр жимсний талаар яах вэ аль нэгэн аймаг дээр биш ээ. Энэ жимс жимсгэнийн холбоо гэж байгаа. Холбоотой хамтраад энэ дэмжлэгийг нь өгч байгаа юм. Та бүхэн энэ жимсний үр суулгацын асуудлаа одоо ямар хэлбэрээр дэмжлэг болгоод явах вэ гэдгээ шийд. Бид нэг аймаг дээр хийх үү? Үржүүлгийг нь хийх талаараа хамтарч ажиллах тал дээр нь тэр мэргэжлийн холбоог нь дэмжиж 55 сая төгрөгийн дэмжлэгийг төсвөөс гаргаж өгч байгаа.

3 хувийн хүүтэй зээлэн дээр энэ аж ахуйн нэгжүүдэд бид нар ямар нэгэн Засгийн газраас шалгуур тавихгүй байгаа. Ганц л шалгуур тавьж байгаа юм. Нэмэгдсэн өртгийн албан татвар төлөөч гэдэг. Ийм л шалгуурууд тавьж байгаа. Бусад нь арилжааны банкны өөрийнх нь тавих шалгуураар явж байгаа юм. Засгийн газар энэ дээр ямар нэгэн нэмэлт шалгуур тавихгүй. Зээл олгодог арилжааны банкны тавих шалгуурын дагуу зээл олгогдоод явна. Нэмэгдсэн өртгийн бид нар, ер нь Засгийн газрын барьж байгаа бодлого бол далд эдийн засгийг хумих татварын тогтолцоог бүрдүүлэх чиглэлээр ажиллаж байгаа. Энэ хүрээндээ нэмэгдсэн өртгийн албан татвар төлөгч байхыг л аж ахуйн нэгжид тавьж байгаа өөр ямар нэгэн нэмэлт шаардлага бол байхгүй.

Баярлалаа.

**Г.Занданшатар**: Алтанхуяг гишүүн тодруулна. Энэ би саяын нэг иргэний юмыг уншиж өгөөд та үүнийг ойлгосонгүй шүү дээ. Жижиг, дунд бизнес эрхэлдэг хүмүүс бүгд л тодорхой хэмжээгээр зээлтэй байгаа. Энийг автоматаар 3 руу шилжүүлж болдоггүй юм уу гээд байхад чинь. НӨАТ төлөгч байх ёстой гээд. Ингээд та ойлгосонгүй. Тэгэхээр та ойлгохгүй учраас хамаагүй очоод тэр Ерөнхий сайддаа хэл бүгдийг нь автоматаар би тэгэхдээ хэмжээтэй л байх л байх л даа. Нэг аж ахуйн нэгж дээр нэг хэмжээ өгөх байх. Тэрнийг нь автоматаар ингээд гурав руу шилжүүлэх энэ асуудлыг яриад шийдээд өгөөч ээ гэж хэлж байна. Та нар тэр нэг худал үнэн, нэг төрийн бус байгууллагын нэрээр мөнгө үрэхээ боль доо. Яг одоо бодитойгоор юм хийж байгаа хүмүүстээ л өгмөөр байгаа юм даа. Наадах чинь тэгээд сургалт явуулсан яасан яасан юм гээд ингээд төсвийн мөнгө үрээд дуусна л даа.

Ер нь энэ суулгац үржүүлэг энэ тэр гэдэг чинь Монголд бол хувьчлагдаад өчнөөн олон аж ахуйн нэгжүүд, өчнөөн олон хүмүүс энийг хийж байгаа шүү дээ. Та нар зүгээр л захиалгаа зарлаад л төчнөөн хэмжээний юм авна гээд зарла л даа. Наана чинь нийлүүлэх хүн бол зөндөө байгаа. Хятадаас тэр.

**Г.Занданшатар**: Мэндсайхан сайд харуулах уу? Санал байна. Мэндсайхан сайд 84.

**З.Мэндсайхан**: Тэр Засгийн газраас 10 их наядын төлөвлөгөөнд орсон зээлийн талаар ойлголтгүй бишээ ойлголттой байна л даа. 2 их наядын зээлийг арилжааны банкуудтайгаа хамтран гаргаж байгаа. За энэ эх үүсвэр бол арилжааны банкны төв банкан дээр төвлөрсөн байгаа. Үнэт цаас хэлбэрээр төвлөрсөн байгаа. Хадгаламж эзэмшигчдийн эргэлтэд ороогүй хөрөнгийг зах зээл рүү гаргах замаар л энэ зээлийн эх үүсвэрийг бий болгож байгаа.

Тэгэхээр эдний зээлийн хүү, зах зээл дээр бид нарт мөнгөний цусны эргэлтэд эргэлтийг нэмэгдүүлэхийн тулд гаргаж байгаа хөшүүрэг нь арилжааны банкны зээлийн хүү гурав буюу түүнээс дээш гарсан зөрүүгээ, Засгийн газар төсөв дээр ачаалал тавих замаар ингээд татаас хэлбэрээр өгөөд явъя аа л гэдэг асуудал. Тэр мөн түүнээс гадна репо хэлцлийн хүрээнд аж ахуйн нэгжүүдийн зээлийн хүү хөрвүүлэлт явж байгаа. Энэ хоёр их наяд бол Засгийн газрын шийдвэр гарснаас хойш авах аж ахуйн нэгжүүдэд дээд талын хэмжээ 500 сая 3 хувийн хүүтэй, нөгөө талдаа зээлийн батлан даалтын сан, барьцаа хөрөнгийн 60 хувийг хүртэлх батлан даалтыг нь гаргаад явах боломжтой энэ зээл.

**Г.Занданшатар**: Одоо эрхэм чинь Цэвэгдоржийн Туваан.

**Ц.Туваан**: Энэ жилийн хавар бол энэ өвөлжилт хүндэрсэн аймгуудад бол бүр онцгой илүү хүнд хавар болно оо. Хөдөө аж ахуйн яамныхан энэ дээр бүр маш урьд урьдаас илүү бэлтгэлтэй байх ёстой. Саяын шуурга бол маш том нэрмээс боллоо. Энэ бол нэг жоохон одоо өнгөн хөрс тэр чигээрээ хөрсөн дээр байдаг энэ нэг өвсөн бүрхүүл жоохон юм цасан дор байсан энэ тэр чигээрээ хазаар өвс энэ тэр бүгд хийсээд явчихсан. Ингээд малын хамар хатгах алга нь байхгүй болсон шүү. Ялангуяа энэ Төв аймгийн урд талын сумдууд, Дундговийн нутаг тэр чигээрээ. Тэгэхээр энэ дээр бэлэн байдалтай байгаарай. Энэ Улаанбаатарын нэг хотын, одоо гэр хорооллын гудамжны хөрс шиг энэ хөрс бий болсон шүү. Тэгэхээр энэ мал аж ахуй бол онцгой эрсдэл учирсан. Энэ дээр Засгийн газарт асуудлаа, Их Хуралд асуудлаа сайн танилцуулж бэлэн байгаарай гэдгийг хэлье.

Энэ бэлчээр байхгүй болоод энэ Төв аймгийн нутагт энэ маш олон одоо аймгийн мал отроор орж ирж байгаа юм. Одоо ингээд цас хайлаад гарах болж байгаа. Тэгэхдээ гарахгүй л байна л даа. Гэхдээ очоод идэх юм байхгүй. Тэгээд тэрэн дээрээс энэ дайны хажуугаар дажин гэдэг шиг энэ Улаанбаатарын одоо зүгээс Улаанбаатар хотын зүгээс, энэ яамдын зүгээс энэ Төв аймгийн сумдуудын тухайлж хэлэх юм бол Төв аймгийн Эрдэнэ, Батсүмбэр, Баянчандмань, Сэргэлэн сумдын нутгаас улсын тусгай хэрэгцээнд авна л гэх юм, өшөө юм хум байгуулна гэх юм.

Ингээд газраас нь дандаа уул талаар нь маш их хэмжээний газар авах гэж ингэж одоо довтолдог явдал үүсээд байна. Хамгийн сүүлд гэхэд л энэ өнөөдөр өчигдөр Төв аймгийн Сэргэлэн сумаас 22 мянган га газрыг улсын тусгай хэрэгцээнд авна гээд. Энэ дээр хариулт авмаар байна. Ерөнхий сайдыг төлөөлж хэн хариулах юм. Барилга, хот байгуулалтын яамнаас бас хариулт авмаар байна. Энэ байдлаа боль оо. Одоо энд чинь амьдардаг малаа маллаад байж байдаг тэнд байгаа иргэдийг тэгээд яах юм. Өмчлөлийн өвөлжөө хаваржааны газруудыг яах юм бэ.

Хойноос ирээд хот минийх, хотонд ирээд хонь минийх гэдэг шиг л юм болж байна шүү дээ. Энэ дээр бол Төв аймгаас сонгогдсон Улсын Их Хурлын гишүүний хувиар бүх асуудлыг тавьж, Төв аймагчуудынхаа иргэдийнхээ талд байна гэдгийг хэлье ээ. Энэ холбогдох яамдууд нь энийг анхаараарай. Энэ үрийн асуудал хаврын тариалалт цуг орж ирж байна. Одоо энэ нөгөө нэг хүрээлэн, үрийн аж ахуй, үрийн урамшуулал гэдэг зүйлүүд дээр ямар бодлого явж байна вэ. Яг ний нуугүй хэлэхэд тариаланчид тэр хаврын тариалалтын чинь үр бэлэн юм уу? Хэдэн хувийн үр бэлэн байгаа юм. Үр маш дутуу байгаа.

Дээрээс нь үрний үнэ одоо тэнгэрт туллаа шүү дээ. Энэ дээр ямар бодлого барьж, ямар компенсаци хийж явуулах вэ гэдэг асуулт байна.

Хоёрдугаарт маш тодорхой хариулж өгөөрэй. Өнгөрсөн жил энэ газар тариалангийн салбар 150 тэрбум төгрөгийн хөнгөлөлттэй зээл өгнө гээд л баахан юм явсан. Яг хэдэн хувьтай байна. Одоо гүйцэтгэл нь дахиад сая.

**Г.Занданшатар**: Нэг минут Туваан гишүүн.

**Ц.Туваан**: 10 их наядын хүрээнд хөдөө аж ахуйн салбарт 500 тэрбум энэ тэр гээд л том том тоонууд яваад байх юм. Газар тариалан дээр зуу нэмэгдлээ л гэсэн. Урьдынх чинь хэдэн хувьтай байгаа юм. Энийгээ яаж цагт нь хүргэх юм бэ? Энэ дээр тодорхой асуулт. Хүнсний ногоон дээр ганцхан төмснөөс бусад дээр бол энэ хувь нь бүр буугаад бүр доошоо орлоо. Одоо 46 хувь руу орсон гээд энэ тоон дээр гарч байна. Яг одоо амьдрал дээрээ бол энэнээс ч бага байгаа. Хуучин нэг 53-57 хувьтай хангамж яваад байдаг байсан. Статистик тоонуудаа хараарай. Энийг энэ жил хэд хүргэхээр төлөвлөсөн юм бэ? Дахиад л Төв аймгийн энэ Туул гол дагасан Улаанбаатар хотоос дооших сумдын асуудал. Алтанбулаг, Өндөр-Ширээт, Лүн.

Одоо нөгөө цэвэрлэх байгууламжаас гарч байгаа үнэр, нөгөө лагийн асуудал. Арьс ширний цогцолбор үйлдвэрийг Дархан руу явуулъя гэсэн Хөдөө аж ахуйн яаман дээр төр рүү шилжүүлчихсэн гэсэн. Энэ төр рүү шилжүүлсэн ажил Мэндсайхан сайдын одоо харьяан дээр зөвлөхийнх нь эрхлэх асуудал болоод явж байгаа. Энэ асуудал дээр яг ямар…/минут дуусав/.

**Г.Занданшатар**: 84 Мэндсайхан сайд.

**З.Мэндсайхан**: Туваан гишүүний асуултад хариулъя. Энэ жил бол хаврын тариалалтад бэлтгэж нийтдээ хөдөө аж ахуйг дэмжих сангаар Оросын Холбооны улсаас нийтдээ гурван аж ахуйн нэгжээр дамжуулан 12 мянган тонн үрийн будаа дэмжих сан дурын үйлдвэр нь нэг 5 орчим мянган тонн байна. Ингээд нийтдээ бид нарт 16 мянган тонн үрийн будааг бол одоо тариалалт эхлэхээс өмнө бэлэн болгоно. Тэгэхээр энэ бол хаврын тариалалтад дунджаар нэг 45-50 мянган тонн үр хэрэгцээтэй болдог. Энэ жил бид нар 30 орчим хувийг нь одоо үрийн шинэчлэлийг их хийнэ гэсэн ийм тооцоотойгоор бэлтгэл ажлыг хангаж байна.

Ер нь ирэх жилээс одоо үр үйлдвэрлэл болон үрийн урамшууллыг бий болгох чиглэл дээр тогтолцоог бий болгоно. Өнгөрсөн жил газар тариалангийн салбарт 150 тэрбум төгрөгийн санхүүжилт, зээлийг хөгжлийн банкаар дамжуулж гаргасан. Энэ нь 76 орчим тэрбум төгрөгийн зээл гарсан. 833 аж ахуйн нэгж хамрагдсан. Энэ салбарт оролцогч нийтдээ 1400 орчим аж ахуйн нэгж байгаа.

Тэгэхээр энэ жилийн хүрээнд энэ зээлийг 100 тэрбумыг гаргаж байгаа юм. Гурван хувийн хүүтэйгээр. 500 тэрбум тоотой том тоонууд гэж. Энэ том тоо биш ээ. Эд нар бодитой хэрэгжээд гарах зүйлүүд. Газар тариалан тэр 100 тэрбум гурван хувийн хүүтэй, ноос, ноолуур бэлтгэл дээр 200 тэрбум, малчдыг дэмжих банкнуудаар явдаг гэхэд малчдад чиглэсэн зээлийн бүтээгдэхүүний зээлийн хүүг 3 хувь болгох замаар ингээд эх үүсвэрүүд нь шийдэгдээд гарч байгаа зээлүүд ээ.

Дархан дээр арьс ширний цогцолборыг хувийн аж ахуйн нэгжүүд, төр хувийн хэвшлийн хүрээнд энийг шийдвэрлэсэн. Энэ ажлын хүрээнд хийж байгаа одоо эх үүсвэрийг бүрдүүлэх санхүүжилтийг бий болгох чиглэлээр ажиллаж байна. Энэ хүрээнд бол одоо хувийн хэвшлүүдийн хийсэн ажлыг тэнд бас Төсвийн тухай хууль зөрчигдсөн асуудлууд байгаа.

Тийм учраас төрийн өмчит компанийг байгуулж тухайн хувийн хэвшил дээр хийгдсэн хөрөнгө оруулалтыг аудитын дүгнэлт гаргаж, Үндэсний аудитаас гаргасан зөвлөмжийн дагуу дүгнэлт гарсны дараа хийгдсэн ажлуудыг нь тэр аж ахуй нэгж рүү нь шилжүүлж авах замаар ингээд энэ ажил цаашаа үргэлжлээд явна. Энэ хүрээндээ бид нар бол одоо донор орднуудтай. Жишээ нь Европын Сэргээн босголтын банк эд нартай ярьсан асуудлууд санхүүжилтийн эх үүсвэрийг шийдвэрлэх талаар яриа хэлцлийн асуудлууд бол хийгдээд явж байна.

Баярлалаа.

**Г.Занданшатар**: Дашдондогийн Ганбат гишүүн.

**Д.Ганбат**: Энэ Ерөнхий сайдын цаг гэж байгаа юм л яах юм. Хариулах юм уу?

**Г.Занданшатар**: Мэндсайхан сайд 84.

**З.Мэндсайхан**: Тэр 22 мянган га газар авсан гээд ярьж байна аа. Бас одоо яг тэр газрынхаа кадастр хийгдэж байгаа Төв аймаг.

**Г.Занданшатар**: Мэндсайхан сайд. Ажлын хэсгийн 84 голын ширээ.

**З.Мэндсайхан**: Энэ Төв аймгийн бүтээн байгуулалттай л холбоотой асуудал байгаа юм. Төв аймагт Хөшгийн хөндийд олон улсын нисэх буудал баригдсан байгаа. Урдуур Богд хаан төмөр зам явахаар төлөвлөсөн байгаа Засгийн газраас.

Энэ хүрээнд тэгээд хот төлөвлөлтийн хийх хүрээнд энэ 22 мянган га газар орж байгаа. Тэр газрын хэлбэр юуг одоо байршлыг харах юм бол яг тэр Хөшгийн хөндийг чинь тойрсон л асуудлууд байгаа юм. Тэгэхгүй одоо нэг сумын Засаг дарга нар газраа өгчихдөг. Тэрийг нь төр худалдаж аваад бүтээн байгуулалтын энэ хот төлөвлөлтийн хөгжил төлөвлөлтийн асуудал гацаж байна гэдэг үүднээс Засгийн газрын урьдчилсан арга хэмжээг авч энэ газрыг тусгай хамгаалалтад авахаар шийдвэрлэсэн байгаа. Та тэр тойргийнхоо асуудлыг тэр кадастраар нь харвал маш тодорхой байгаа даа.

**Г.Занданшатар**: За одоо Дашдондогийн Ганбат гишүүн.

**Д.Ганбат**: Өнөөдөр Ерөнхий сайдын цаг. Тэгээд Ерөнхий сайд нь байхгүй байна л даа. Энэ одоо яаж байгаа юм бэ. Асуудалд яаж хандаад байгаа юм. Энэ чинь одоо Улсын Их Хурал чинь ард түмнийг төлөөлөөд байж байна шүү дээ. Улсын Их Хурлыг үл тоомсорлоод байна уу, эсвэл Ардчилсан намын бүлгийг хариулах ёсгүй гэж бодоод байгаа юм уу. Энэ дээрээ анхаараарай тэр Ерөнхий сайдаа оруулж ирээрэй. Нэг сайн сүрхий ажил төрөл хийгээд ингээд байгаа юм байхгүй. Анх одоо Ерөнхий сайд болж байхад л хэлж байсан шүү дээ. Өөрсдийнх доор Засгийн газрын Хэрэг эрхлэх газрын даргыг Ерөнхий сайдаар та нар тавьчихлаа шүү.

Тэгээд л өмнө нь ямар байсан, тэрүүгээрээ муугаараа байгаад байх юм уу, яах юм бэ гээд хэлж байсан. Энэ дээр анхаараарай Монгол Улсын эдийн засаг бол 2019 онд 5 хувь өссөн. 2020 онд бол 5.3 хувийн алдагдалтай байсан. Ингээд нийлүүлээд харахаар 10 хувиар уначхаж байгаа байхгүй юу. Энэ Монгол Улсын түүхэнд хэзээ ч ийм байгаагүй. Энэнтэй холбогдуулаад одоо 10 их наяд наядын эрүүл мэндээ хамгаалж, эдийн засгаа сэргээх хөтөлбөр гээч юм гаргаж ирсэн. Тэгээд энийгээ одоо Улсын Их Хурлаар оруулж ирдэггүй. Тэрүүгээрээ хаагуур юугаар ч яваад байгаа юм. Энэ Улсын Их Хурлаар хэлэлцэж ярих ёстой шүү дээ. Энэ дээр одоо Ерөнхий сайд анхаармаар байна.

Энэ хүнс, хөдөө аж ахуйн талаар Мэндсайхан сайдын хэлж байгаа, ярьж байгаа юмнаас бас ганц нэг юм асуух хэрэгтэй байна гэж үзэж байна. Яах вэ, ер нь сүүлийн зуун жилд ганцхан л удаа зөв бодлого явсан. Монгол Улс энэ хөдөө аж ахуйн салбарт. Энэ бол ерөөсөө л малыг эзэнд нь өгсөн. Үүнээс өөр олигтой бодлого яваагүй ээ.

Монголын төр засгаас. За яах вэ Мэндсайхан сайдыг бол өмнөх олон Хүнс, хөдөө аж ахуйн сайдуудтай харьцуулбал бас арай өөр асуудалд хандаад байгаа юм уу гэж харж байгаа. Цаг хугацаа цаашдаа харуулах биз. Тэгээд Баянхонгорт бол одоо хамгийн хүнд байгаа гэдгийг та тэртээ тэргүй улс даяараа ойлгож байгаа. Таван сая малтай байсан аймаг өнөөдөр одоо гурван сая болсон. Цаашаа одоо энэ хавар нэлээн зүтгэнэ. Хэд ч болж магадгүй. Ямар хавар болохыг Одоо бид нар бол мэдэхгүй байна. Хэдхэн хоногийн өмнө гэхэд л Дундговь аймагт чинь одоо шуурга болоод 10 хүн нас баржээ. Энэ талаар одоо урьдчилан сэргийлэх арга хэмжээ авч чадсан уу, чадаагүй юу? Энэ дээрээ Засгийн газар дүгнэлт хийсэн үү? Хүнс, хөдөө аж ахуйн яам яаж ажиллаж байна?

Тухайлбал одоо Баянхонгор аймагт юу хийх гэж байна? Яах гэж байна? Энэ чинь одоо малчдын амьдрал ахуй бол хоёр дахин унах нь байна шүү дээ. Тэгж ойлгож болно. Энэ дээр одоо ямар арга хэмжээ авах вэ? Үүн дээрээ.

**Г.Занданшатар**: Ганбат гишүүнд 1 минут нэмж өгье.

**Д.Ганбат**: Тэгээд одоо малчдад зээл өгнө гэж байгаа. Энэ 3 хувийн хүүтэй зээл ямар маягаар яаж очих юм. Энэ дээр бас нэг тодорхой хариулт өгөөч. Энэ техник баахан авах юм байна. Үгүй ээ энэ одоо хоцрогдсон техникүүд авдгаа боль л доо. Тэр Беларусын техник одоо хэнд хэрэгтэй юм бэ? Тэрийг хэн хэн авах юм? Хажууд нь одоо Японы техникүүд байж байна. Инновац гэдэг юм байна уу? Энэ дээр одоо анхаарч байгаа юм юу байна. Хуучны нөгөө белорус трактор тэрний одоо юу явж л байдаг, одоо квото энэ тэр гээд маш сайн сайн техникүүд орж ирж байна шүү дээ энэ чинь Японы яагаад ийм одоо хоёрын хооронд юм хийгээд байдаг юм бэ? Ямар инновац явж байна вэ? Атрын гуравдугаар аян, хоёрдугаар аян гээд л баахан шоу болсон. Хэн нь одоо хэр зэрэг үр дүнтэй байсан бэ?

**Г.Занданшатар**: Мэндсайхан сайд 84.

**З.Мэндсайхан**: Ганбат гишүүний асуултад хариулъя. Баянхонгор аймагт өнгөрсөн жил зуншлага хүндрэлтэй гантай болсон. Энэ хүрээнд бол одоо бас өвөлжилт хүндрэх нь бол төлөв байдал тодорхой байсан. Энэ хүрээнд бид нар 7 сараас эхлээд эрсдэлийг бууруулах чиглэлээр одоо аймаг орон нутгууд болон та бүхэнтэй хамтарч ажилласан. Өвөл одоо өвөлжилт хүндэрсэн нийтдээ Баянхонгор аймгийн 16 мянгад байгаа малчинд нэг айлд 300 мянган төгрөгийн их хүчитгэсэн тэжээлийг бид нар хүргэж өгсөн. Үнэ төлбөргүй хүргэж өгсөн. Нийтдээ 344.9 есөн мянган толгой мал хорогдсон байна.

Баянхонгор аймаг дахь өвөлжилтөөс хамаарч. Баянхонгор аймаг өөрөө 1.2 сая малыг эдийн засгийн эргэлтэд оруулсан байна. Өвөлжилтөөс энэ эрсдэлээс сэргийлж. Одоо орон нутаг болон салбарын яамтай хамтраад эрсдэлээс сэргийлэх арга хэмжээнүүд одоо бид нар хамтарч авсан. Энэ хүрээнд одоо харьцангуй одоо хорогдол хүндрэл багатай өвөлжилтийг давж гарсан гэж үзэж байгаа.

Мөн одоо отор зохицуулалтын бэлчээр, зохицуулалтын асуудлуудыг мөн одоо аймаг орон нутагтай нь хамтарч шуурхай арга хэмжээ авсан. Саяын энэ болсон асуудлыг бол одоо цаг уурын мэдээллийг бид нар одоо урьдчилан сэргийлэх үр дүн, мэдээллийг бол одоо малчдад боломж бүх сувгаар хүргэсэн. Онцгой байдал нь хүргэсэн. Гэхдээ одоо энэ байгалийн давагдашгүй хүчин зүйлийг одоо бид нар харамсалтай байна. Хүний амь, эрсдэлээ хохирол гарлаа. Энэнд бол одоо бас салбарын сайдын хувьд малчид амь насаа алдсан иргэдийн ар гэрт бол одоо эмгэнэл илэрхийлье ээ. Баянхонгор аймаг руу нийтдээ энэ хаваржилтын хүндрэлтэй, энэ малын хорогдолтой холбоотойгоор малчдын маань орлого хэцүүдсэн. Ингээд Азийн хөгжлийн банкнаас хэрэгжиж байгаа төсөл дээрээс нийтдээ 2500 өрхөд, нэг өрхөд нь 76 мянган төгрөгийн өртөг бүхий одоо хүнсний тусламжуудыг бид нар хүргүүлж байна.

Малчдын гурван хувийн хүүтэй зээлүүд бол Төрийн банк болон Хаан банк гэх мэт орон нутагт салбартай банкнууд дээр өөрийн малчдад зориулсан зээлийн бүтээгдэхүүн буюу зээлийн малчдад зориулсан зээлүүд байгаа. Энэ зээлийн хүүг гурав болгоод Засгийн газрын тогтоол гарсан өдрөөс хойш гурван хувь болгоод шинээр мал зээл авч байгаа малчин бол тэр банкандаа хүсэлтээ тавиад зээл авна. Хүү гурав, гурваас дээш гарсан нь арилжааны банкны хүүгийн зөрүүг бол одоо төсөвт суулгаад төр татаасаар дэмжих замаар олгож байгаа.

Тэгэхээр зэрэг энэ зээл бол одоо шууд олгогдоод явахад бэлэн. Арилжааны банкнууд дээр энэ эх үүсвэр нь байгаа, мөн одоо энэ зээлийн бүтээгдэхүүн байж байгаа. Белрусийн тоног төхөөрөмж дээр таны ойлгож байгаа шиг муу тоног төхөөрөмж биш ээ. Беларусын одоо ялангуяа энэ хүнсний ногоо тариалалтад гаргадаг энэ тоног төхөөрөмжүүд бол олон улсад бол нэлээн ноу хау шингээсэн боловсронгуй болчихсон. Гэхдээ таны саналыг хүлээж авч байна. Энэ бусад одоо хөгжингүй орнуудын тоног төхөөрөмжийг хөнгөлөлттэй хэлбэрээр одоо авчирч газар тариалангийн салбарыг дэмжих чиглэлээр бол одоо бид нар судалгаа хийж байна. Ер нь одоо хамгийн их үр дүн.

**Г.Занданшатар**: Нэг минутаар ч давчихсан л даа.

Одоо Ширнэнбандийн Адьшаа гишүүн.

**Ш.Адьшаа**: Өнөөдрийн Хөдөө аж ахуйн сайдын мэдээллийг Ерөнхий сайдын өмнөөс хийсэн мэдээллийг сонсож байна. Энэ мэдээлэлд дурдагдсан асуудлууд бол бодит байдал дээр хоёр тэмээ, ямаа 2 шиг зөрөөтэй байна Мэндсайхан сайд аа. Та ургац алдаагүй гэж ярьж байгаа. Ургац алдсан шүү дээ. Өнөөдөр бол ургац алдалтыг бол импортын будаагаар л орлуулж байгаа.

Дээр нь та Улсын Их Хурлын чуулган дээр өвс, тэжээлийн үнэ, үнийн эрсдэлийг бууруулах талаар гааль, НӨАТ-аас чөлөөлүүлэх тухай энэ Улсын Их Хурлын тогтоолын төсөл оруулж ирж байхдаа би асууж байсан. Тэгээд энэ үр дүн гарах уу гэсэн. Хэн хариуцлагыг нь хүлээх юм гэсэн. Үр дүн гарна би хариуцлагыг нь хүлээнэ гэсэн. Одоо хүлээх үү та нар.

Өнөөдөр гэхэд тэр үед өвс тэжээлийн үнэ ямар байсан. Одоо ямар болсон байна. Та хариуцлагаа яаж хүлээх юм. Энэ хэвлэл, мэдээллийн хэрэгслээр зөндөө яриад байна. Энэ Болорчулуун дарга, Төмөрхүү хоёр Сэлэнгэ аймагт будаа бэлтгэл бэлтгэж, орон нутгийн тариаланчаас будаа авах тухай ярьчхаад. Одоо ярьсан, яриагүй гээд зөндөө асуудал байна шүү дээ. Энэ тариаланчид ингээд хохироод байх юм. Та нарын энэ худал ярьдаг ярианаас чинь энэ асуудлаа яах юм бэ, Мэндсайхан сайд аа та бол Монгол Улсын Засгийн газрын гишүүн шүү. Монгол Ардын намын сайд биш гэж би ойлгож байгаа. Хүн юм асууна хүнтэй харьцдаг ингээд нэг сөрөг хүчин ч гэдэг юм уу, ямар байдлаар энэ харьцдаг асуудлаа хэзээ болих юм. Бид чинь Монгол Улсын Их Хурлын гишүүд шүү. Энэ асуудалд хариулт авъя.

**Г.Занданшатар**: 84, Мэндсайхан сайд.

**З.Мэндсайхан**: Адьшаа гишүүний асуултад хариулъя. Энд ямар нэгэн улс төржөөд байгаа юм байхгүй. Харин та одоо тэмээ, ямаа гэж улс төржөөд байх шаардлага байхгүй. Ургац алдаагүй гэж огт хэлээгүй. Ургац алдсан, энэ өмнө байгаа тайлан дээр чинь байна. Бид нар дотоодын нийт улаан буудайн 85 хувийг хангасан. 83 хувийг хангасан. Зөрүүг нь бид нар импортоор авсан. Зөрүүг авахдаа та ковидын тухай хуулиар улсын нөөц энэ цар тахлын үед эдийн засгийн хариу арга хэмжээ авах, хүнсний аюулгүй байдлын нөөц бүрдүүлэх зорилгоор энэ хуульд чинь гурван сарын нөөц бүрдүүлэх шаардлага байдаг юм. Энэ хүрээнд бид нар тооцож үзээд зөрүү будаан дээр нэмэх нь гурван сарын нөөц гээд ингээд 150 мянган тонн будаа импортлох, мөн дэлхийн зах зээл дээр энэ будааны үнэ өсөж байгаатай холбоотой ийм шийдвэрийг орж ирсэн.

Энэ дагуу бол гааль, НӨАТ нь чөлөөлөгдөөд энэ будааны татан авалт авсан. Одоо Монгол Улс бол энэ цар тахлын үед гурван сарын хүнсний будааны нөөцтэй, энэ хуулийнхаа дагуу хэрэгжээд явж байгаа асуудал.

Хоёрдугаарт гааль, НӨАТ-ыг чөлөөлөөд тэжээлийн үнэ буурах уу гэж та асуусан. Би тэжээлийн үнэ буурна гэж хэлээгүй. Тэжээлийн үнийг тогтворжуулах ёстой. Бид хангамж талаа хариуцаж байгаа. Өнгөрсөн жил ургац алдсантай холбоотойгоор тэжээлийн үйлдвэрлэл буурсан. Энэнийг дагаад тэжээлийн эрэлт хэрэгцээ нэмэгдсэн. Мөн цар тахалтай холбоотойгоор хязгаарлалтууд хийж баруун болон зүүн бүсийн нэг боомтууд хаагдсан. Ингээд хоёрхон гарцтай болсон. Энэ хүрээндээ бид нар тэжээлийн хомсдолд орсон. Энийг тогтворжуулах хангамжийг нэмэгдүүлэх хүрээнд бид нар гааль, НӨАТ-ыг чөлөөлсөн. Энэ хүрээндээ 130 тонн тэжээлийг аж ахуйн нэгжүүд маань хийгээд оруулаад ирж байна. Энэ хаваржилтын нөхцөл байдлыг даван туулахад хангалттай нөөц бүрдсэн. Мөн түүнчлэн 150 мянган тонн будаа импортоор орж ирснээр түүнээс гарах гурилын үйлдвэрээс гарах 40 мянган тоннын одоо тэжээл ингээд энэ бодлогын үр дүнд гарч ирж байгаа. Тэр тариаланчдыг худлаа яриад байгаа юм байхгүй ээ.

Хүнс, хөдөө аж ахуйн сайд тушаал баталдаг. Энэ нь одоо Хөдөө аж ахуйг дэмжих сангаас авсан зээлийн хүрээнд буцаан авах, санд авах будааны үнийг тогтоодог. Би нэг л тушаал гаргасан. Тэр төрийн гаргасан тушаалынхаа дагуу дэмжих сан будаагаа хурааж авсан. Ингээд өөрөө худлаа ярьж, улс төржихгүй байхыг танаас бас хүсье.

**Г.Занданшатар**: Гишүүд асуулт асууж, үг хэлж дууслаа. Цаг болсон байна.

Ингээд үдээс хойших нэгдсэн хуралдаанаар мал сүргийн хаваржилт, хаврын тариалалтын бэлтгэл ажлын талаар Монгол Улсын Ерөнхий сайдын мэдээллийг сонслоо.

**Дараагийн асуудалд орно. Зарим Байнгын хорооны бүрэлдэхүүнд өөрчлөлт оруулах тухай асуудлыг танилцуулна.**

Улсын Их Хурлын тогтоолын төслийг уншиж танилцуулъя.

Аюурсайхан дарга аа, Баатарбилэг гишүүн ээ санал хураалт явуулах учраас цахим хуралдааны ажлын хэсгүүд нь санал хураалтад бэлтгүүлээрэй.

Зарим Байнгын хорооны бүрэлдэхүүнд өөрчлөлт оруулах тухай, Монгол Улсын Их Хурлын тухай хуулийн 8 дугаар зүйлийн 8.1.6 дахь заалт, 26 дугаар зүйлийн 26.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 26 дугаар зүйлийн 26.2 дахь хэсгийг үндэслэн Монгол Улсын Их Хурлаас тогтоох нь.

Нэг.Монгол Улсын Их Хурлын гишүүн Лувсанцэрэнгийн Энх-Амгаланг, Нийгмийн бодлогын байнгын хорооны бүрэлдэхүүнээс чөлөөлж, Боловсрол соёл, шинжлэх ухаан, спортын байнгын хорооны гишүүнээр баталсугай.

Энэ тогтоолыг баталсан өдрөөс нь эхлэн дагаж мөрдсүгэй.

Зарим Байнгын хорооны бүрэлдэхүүнд өөрчлөлт оруулах тухай Улсын Их хурлын тогтоолын төслийг баталъя гэсэн саналын томьёоллоор санал хураалт явуулна.

Ингээд эхлээд бүртгэлийн санал хураалт явуулна.

Цахимаар оролцож байгаа гишүүд бүртгэлд оролцож саналаа өгнө үү.

Бүртгэлийн санал хураалт.

Энэ ирцэд орсон 40 гишүүний бүртгэлд сая хамрагдсангүй. Бүртгэлдээ орно бэлтгэл хийгээрэй. Туршилтын санал хураалт явуулъя. Сая бүртгэлийн санал хураалт явуулсан. Одоо туршилтын санал. Мөнхбат гишүүн түрүүн байсан яасан бэ. Туршилтын санал хураалт явуулна. За санал хураалт явуулна.

Техникийн асуудал ч шийдэгдлээ. Одоо ингээд Улсын Их Хурлын тогтоолыг уншиж танилцуулсан. Ингээд “Зарим Байнгын хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг баталъя гэсэн саналын томьёоллоор санал хураалт явуулъя. Санал хураалтад 60 гишүүн оролцож, 33 гишүүн дэмжиж тогтоол батлагдлаа.

Тогтоолын төсөл батлагдлаа. Тогтоолын төслийн эцсийн найруулга танилцуулъя. Зарим Байнгын хорооны бүрэлдэхүүнд өөрчлөлт оруулах тухай, Монгол Улсын Их Хурлын тухай хуулийн 8 дугаар зүйлийн 8.1.6 дахь заалт, 26 дугаар зүйлийн 26.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 26.2 дахь хэсгийг үндэслэн Монгол Улсын Их Хурлаас тогтоох нь. Монгол Улсын Их Хурлын гишүүн Лувсанцэрэнгийн Энх амгаланг Нийгмийн бодлогын байнгын хорооны бүрэлдэхүүнээс чөлөөлж, Боловсрол соёл, шинжлэх ухаан, спортын байнгын хорооны гишүүнээр баталсугай.

Энэ тогтоолыг 2021 оны 3 дугаар сарын 19-ний өдрөөс эхлэн дагаж мөрдсүгэй. Тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Өнөөдрийн нэгдсэн хуралдаанаар хэлэлцэх асуудал дууссан тул чуулганы нэгдсэн хуралдаан өндөрлөснийг мэдэгдье.

Одоо даргын дэргэдэх зөвлөлийн хуралдаан болно. Даргын дэргэдэх зөвлөлийн гишүүдийг хуралдаа ирэхийг урьж байна.

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ П.МЯДАГМАА